Perjuangan Bangsa Itu Sebuah Assobiyah?

Seringkali kita dapati hujah – hujah berbentuk sindirin yang mendakwa

“bangsa tidak penting”“Al Quran tidak bercakap tentang bangsa”

Apa yang saya nak sentuh disini ialah bagaimana respon jelata dalam isu bangsa. Apabila melihat di ruangan komen, banyak yang memberi komentar dengan penuh yakin tahap dewa bahawa bangsa itu langsung tidak penting, yang lebih parah mendakwa tiada nas bercakap tentang bangsa. Yang penting Islam.

Konsep Bangsa Dalam Quran dan Hadis

Allah Taala berfirman dalam Surah Al Hujurat ayat 13 :

يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ“Wahai umat manusia! Sesungguhnya Kami telah menciptakan kamu dari lelaki dan perempuan dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain).” AL HUJURAT : 13

Allah SWT menciptakan manusia berbangsa-bangsa dan bersuku-suku agar mereka saling kenal mengenal.

Allah Taala berfirman lagi dalam Surah Ar Rum ayat 22:وَمِنۡ ءَايَٰتِهِۦ خَلۡقُ ٱلسَّمَٰوَٰتِ وَٱلۡأَرۡضِ وَٱخۡتِلَٰفُ أَلۡسِنَتِكُمۡ وَأَلۡوَٰنِكُمۡۚ إِنَّ فِي ذَٰلِكَ لَأٓيَٰتٖ لِّلۡعَٰلِمِينَ ٢٢“Dan di antara tanda-tanda yang membuktikan kekuasaanNya dan kebijaksanaanNya ialah kejadian langit dan bumi dan perbezaan bahasa kamu dan warna kulit kamu. Sesungguhnya yang demikian itu mengandungi keterangan-keterangan bagi orang-orang yang berpengetahuan”. AR RUM : 22

Allah SWT menciptakan manusia berlainan bahasa dan kulit sebagai tanda-tandaNya, yang mana kita sebagai hambaNya yang beriman perlu bertafakkur atas penciptaan-penciptaannya termasuk penciptaan bangsa-bangsa manusia yang mempunyai banyak rahsia-rahsia, serta iktibar dan tauladan.

Kejadian pelbagai bangsa adalah ciptaan Allah dan tiada Allah mencipta sesuatu dengan sia-sia melainkan ada hikmah dan pelajaran samada kita sedar atau tidak sedar. Mengatakan bangsa tidak penting adalah menolak hikmah kejadian Allah dan menghina bangsa lain juga adalah menghina ciptaan Allah.

Dari Wathilah bin al Asqa’ bahawa Rasulullah bersabda :

إن الله اصطفى من ولد إبراهيم إسماعيل و اصطفىى من ولد إسماعيل بني كنانة واصطفى من بني كنانة قريشا و اصطفى من قريش بني هاشم واصطفني من بني هاشم

“Sesungguhnya Allah telah memilih keturunan Nabi Ibrahim a.s akan Nabi Ismail dan Allah memilih keturunan Nabi Ismail a.s akan Bani Kinanah. Dan Allah telah memilih dari Bani Kinanah itu akan bangsa Quraisy dan Allah memilih dari bangsa Qurais itu akan Bani Hasyim dan Allah memilih aku dari Bani Hasyim”. (HR Imam Ahmad dan Imam Muslim)

Diriwiyatkan daripada bapa saudara, al Abbas r.anhu bahawa Nabi pernah bersabda:إن الله خلق الخلق فجعلني من خيرهم من خير فرقهم و خير الفريقين ثم تخير القبائل فجعلني من خير قبيلة ثم تخير البيوت فجعلني من خير بيوتهم فأنا خيرهم نفسا و خيرهم بيتا

“Sesungguhnya Allah Taala telah mencipta makhluk, lalu Allah menjadikan aku paling terbaik dari kalangan mereka (makhluk Allah) dan zaman yang terbaik. Kemudian Allah Taala juga memilih kabilah-kabilah dan menjadikan aku dari kabilah yang terbaik. Kemudian Allah Taala memilih rumah tangga, lalu menjadikan aku dari rumah tangga yang terbaik. Sesungguhnya aku adalah paling terbaik dari sudut jiwa dan rumah tangga (berbanding orang lain)”. (HR Imam Ahmad dan Imam Tirmizi)

Baginda juga bersabda dalam satu hadis :

الأئمة من قريش“Para pemerintah itu mestilah dari bangsa Quraisy” (Jami’ al Ahkamul Fiqhiyah Imam Qurtubi)

لا يزال هذا الأمر في قريش ما بقي من الناس

“Urusan pemerintahan akan terus berada di tangan Quraisy, selagi ada manusia di atas muka bumi ini”. (HR Imam Muslim)

Jelas dalam Al Quran dan Hadis mengiktiraf peranan bangsa sebagai satu nikmat yang wajib di syukuri. Nabi Muhammad berbangga dengan darah Quraisnya, maka adakah salah seseorang itu berbangga dengan bangsa nya? Maka berbangga dengan bangsa sendiri tidak salah kerana memang fitrah sesorang akan mencintai bangsa dan tanah airnya. Hanya yang salah apabila menghina bangsa lain. Nah, ini baru ‘racist’. Sebelum terlupa, dalam Al Quran ada surah yang namanya Surah Quraisy.

Terdapat pelbagai bangsa di atas dunia ini yang tidak dapat saya sebutkan kesemuanya disini. Ala Kulli Hal sampai maksud.

Allah melihat taqwa bukan bangsa?

Baik, kita kembali melihat firman Allah Taala yang disebutkan sebelum ini dalam Surah Al Hujurat ayat 13 dan tambahan ayatnya :

يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ ١٣“Wahai umat manusia! Sesungguhnya Kami telah menciptakan kamu dari lelaki dan perempuan dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih takwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam PengetahuanNya (akan keadaan dan amalan kamu)”. AL HUJURAT : 13

Pada ayat di atas, Allah menyentuh perihal bangsa dan Allah juga menyebut tentang taqwa. Maka kedua-duanya adalah aspek yang tidak diabaikan oleh Allah. Berbangga dengan bangsa tidak menafikan sifat taqwa asalkan kita tahu hakikatnya yang paling mulia disisi Allah adalah orang paling taqwa di antara kita.

Usulnya, dalam konteks hubungan manusia dengan Allah, taqwa tidak mengenal bangsa tetapi tidak lah ternafi taqwa apabila bercakap tentang bangsa. Ini lah kasih sayang Allah kepada semuanya hambaNya agar setiap mereka merasakan penting disisi Allah walau berbeza warna kulit, bangsa dan tempat. Ini jelas. Taqwa tetap ukuran teratas.

Oleh kerana itu, Nabi juga bersabda:

اسمعوا و أطيعوا وإن استعمل عليكم عبد حبشي كأن رأسه زبيبه“Dengar dan taatilah walaupun yang memerintah kamu itu merupakan seorang hamba habsyi, seolah-olah kepalanya seperti pelepah kurma”. (HR Imam Bukhari)

Memahami Hadis ‘Para Pemimpin adalah dari Bangsa Quraisy

Rasulullah pernah bersabda:

Hadis ini menurut sebahagian Ulama’ adalah hadis sahih begitu juga hadis – hadis sahih yang diriwayatkan oleh Imam Muslim tentang khilafah bagi Quraisy. Berlaku kesepatakan di zaman sahabat dan para ulama’ bahawa jawatan Imam (pemerintah) hendaklah dipilih dari Quraish.

Hinggakan di dalam Kitab Al Ahkam Al Sulthoniyah karangan Imam Mawardi meletakkan salah satu syarat pemerintah ialah Nasab dan nasab Quraisy lebih menjadi pilihan.Maka datang Ibn Khaldun menerusi kitabnya Al Mukaddimah yang mensyarahkan makna (roh) hadis tersebut. Menurut beliau, ketua Negara atau pemerintah itu mestilah seseorang yang mempunyai kekuatan. Dalam masyarakat Arab ketika itu, bangsa Quraisy adalah puak arab yang paling kuat, berpengaruh dan dihormati (asobiah gholibah). Mereka mempunyai kelompok dan keluarga yang besar. Dengan kelompok yang besar serta berpengaruh, keputusan yang diambil akan mudah diterima dan dihormati. Ini akan membawa kepada kesatuan dan mengelakkan perpecahan dalam masyarakat dan umat. Memang di antara cara musuh memecah belahkan masyarakat ialah dengan menaikkan pemimpin dari bangsa minoriti dalam satu negara. Akibatnya negara tersebut berterusan dalam ketidakstabilan. Adakah Baginda racist ketika menuturkan pepimpin mesti dari Quraisy? Sudah tentu tidak. Hadis ini menunjukkan kebijaksaan Baginda dalam interaksi politik di zaman Baginda dan budaya arab itu sendiri.

Ucapan Baginda ini dipanggil siyasah amaliah (praktikal politik) Baginda pada realiti ketika itu dan tidak berlawan dengan prinsip Islam itu yang meletakkan ketaqwaan lebih utama.Allah dan Rasul juga lebih mengetahui maksud hadis tersebut. Namun dalam konteks dunia moden hari ini, pendapat Ibn Khaldun lebih harmoni untuk diguna lantaran bukan semua tempat mempunyai bangsa Quraisy untuk diangkat menjadi pemimpin. Jika berpegang secara literal, akan menghadapi kesukaran melantik ketua. Maka lihat kepada ruh hadis yakni seorang pemerintah mesti mempunyai kekuatan dan kekuatan utama adalah dominasi bangsa pemerintah itu sendiri (asobiah gholibah) dan asobiah gholibah bukan asobiah yang tercela.

Ketuanan Melayu sebagai Asobiah Gholibah

Dalam konteks di tanah air kita, Asobiah Gholibah (Bangsa yang dominan) di Malaysia adalah bangsa melayu. Para Sultan sebagai pemilik asal tanah melayu adalah melayu, para pemimpin yang dominan adalah melayu bahkan Malaysia itu sendiri dari tanah melayu. Apatahlagi di Malaysia, termaktub dalam perlembagaan Melayu itu adalah beragama Islam yang boleh memenuhi syarat menjaga agama Islam. Maka, kekuatan dominanisasi itu ada pada bangsa melayu. Pada ramalannya, akan berlaku kucar kacir jika pemerintah tertinggi dari bangsa lain yang datang minoriti. Ketaatan sukar diterjemahkan namun tiada yang mustahil disisi Allah Taala. Saya serahkan jawapan ini kepada pembaca, adakah anda sebagai bangsa melayu sanggup bertuankan bangsa lain walhal tanah ini asalnya tanah anda? Ambo Tak se boh!

Perasaan kecewa atau tidak mencintai bangsa adalah kerana tidak tahu sejarah bangsanya. Tak kenal maka tak cinta. Ada pepatah berbunyi:

“Jika hendak rosakkan tanaman, racunilah akarnya, jika hendak merosakkan bangsanya, racunilah sejarahnya..”

Di dalam buku Architects of Deception : Secret History of Freemasonry, TIGA CARA melemahkan dan menjajah suatu negeri yang diperanankan oleh orientalis dalam perang saraf iaitu:

1. Kaburkan sejarahnya2. Hancurkan bukti-bukti sejarah bangsa itu hingga tidak mampu diteliti dan dibuktikan kebenarannya3. Putuskan mereka denga leluhur dengan mendakwa nenek moyang mereka itu bodoh lagi primitif.

Saya tidak berhajat memanjang tulisan berhubung sejarah dan kehebatan bangsa melayu yang sudah banyak tertulis. Pesan bonda saya,

“mereka yang tidak pedulikan sejarah, tunggulah nescaya putaran sejarah akan datang kembali menghukumnya”

“hatta di dalam Al Qur’an sendiri, banyak cerita sejarah sebagai iktibar dan tauladan bagi umat”Asobiah Yang Tercela

Rasulullah ketika ditanya tentang asobiyah (semangat bangsa / kaum),يا رسول الله , أ من العصبية أن يحب الرجل قومه ؟Wahai Rasulullah! Apakah kecintaan kami kepada kaum itu dikatakan al-asabiyyah?لا ، ولكن من العصبية أن يعين الرجل قومه على الظلم

Sabda Baginda : “Tidak, sebaliknya asabiyah itu ialah apabila kamu menolong kaummu atas kezaliman”. HR Imam Ibnu Majah

Jika seseorang itu meletakkan bangsanya sendiri sebagai asas perjuangan melebihi kepentingan agamanya sendiri, lebih mengutamakan bangsanya sendiri melebihi persaudaraan Islam dan meletakkan bangsanya di tempat yang paling tinggi walaupun bangsanya melakukan kezaliman dan ketidak adilan kepada bangsa-bangsa lain, maka seseorang itu sudah menganuti asobiah yang tercela oleh syara’. Asabiyyah ini (asobiah jahiliah) yang ditentang oleh Baginda yakni semangat bangsa atau perkauman yang berlaku penindasan dan perbuatan zalim, membuta tuli membela bangsa atau kaumnya yang terang berlalu zalim dan menafikan hak bangsa lain.

ليس منا من دعا إلى عصبية“Bukan termasuk ummatku bagi sesiapa menyeru kepada asabiyah”. (HR Abu Daud).

Saya percaya jika para pembaca menjumpai hadis di atas atau semisal maksudnya, akan memahami apakah asobiah yang dimaksudkan oleh Baginda dalam hadis tersebut.Seperti mana ada asobiah yang tercela, di sana ada Asobiah yang terpuji yakni semangat permuafakatan dan persefahaman yang terbentuk dalam struktur sosial masyarakat hingga membudaya sikap tolong-menolong dan bekerjasama antara satu sama lain. Menurut Ibn Khaldun, Asabiyah ini (berdasarkan semangat perpaduan sosial atau kesetiakawanan) amat penting untuk menciptakan perpaduan dan etika sosial yang mengikat hubungan manusia dalam sesuatu bangsa.

Kesimpulan

Fenomena yang berlaku pada hari ini, wujud sebahagian kita yang ghairah yang memisahkan perjuangan melayu dan Islam. Kata mereka, mereka hanya perjuangkan Islam. Bangsa tiada tempat dalam perjuangan. Mereka berpandangan perjuangan melayu adalah bersifat perkauman sempit yang diharamkan oleh Islam. Tiada penghargaan kepada sejarah, asal usul kerana merasakan tiada kepentingan. Lebih parah, mereka mempunyai persepsi negatif dan naïf kepada sejarah dan warisan leluhur umat melayu Islam di tanah air.

Sementara di sana ada juga puak yang memperjuangkan melayu tetapi bersikap acuh tidak acuh akan nilai Islam. Apakah makna melayu tanpa jati diri Islam.Allah menyentuh perihal bangsa dan Allah juga menyebut tentang taqwa. Maka kedua-duanya adalah elemen yang tidak diabaikan oleh Allah. Berbangga dengan bangsa tidak menafikan sifat taqwa asalkan kita tahu hakikatnya yang paling mulia disisi Allah adalah orang paling taqwa di antara kita dan tidak menghina bangsa lain.

Bersyukur dilahir satu bangsa tertentu ialah dengan membangunkan kekuatan ciri bangsa itu untuk membangunkan peradaban dan ketamadunan yang berteraskan syariat dan hakikat yang dibawa oleh Rasulullah .

Sekian,Angah Sunan

RUJUKAN:1. Imam Abu Hasan Al Mawardi, Al Ahkam Al Sulthoniyah, Musthofa al Bab al Halabi, Mesir2. Ibn Khaldun, Muqaddimah Ibn Khaldun, Dar Ibn Khaldun, Iskandariah3. Syaikh Khalid Ali Muhammad Al Anbariy, Fiqh As Siyasah As Syar’iyah Fi Dhau Al Qur’an Wa As Sunnah Wa Aqwal Salaf al Ai’mmah4. Ustaz Mohammad Nidzam Abdul Kadir Al Jarumi, Fikh Kenegaraan Siyasah Syariah Negara Kontemporari, Pelima Sdn Bhd (2012)5. Tun Suzana Tun Othman, Asobiah & Perjuangan Melayu, Pertubuhan Kesedaran Melayu & Islam (KEMUDI)6. Imam Ibnu Majah, Sunan Ibn Majah, Cetakan Maktabah Ludhyanvi Pakistan


Beza Darurat 1948 dengan PKP COVID-19?

Ayah aku cerita, dia budak lagi masa zaman Darurat 1948 dulu. Masa tu dia sekeluarga tinggal di Kampung Jambu Lapan, Bahau, Negeri Sembilan. Untungnya sikit, kawasan kampung dia tu bukan dalam kawasan hitam. Jadi bebas jugalah sikit.

Tapi, ‘Curfew’ masih lagi tetap dari pukul 7 malam sampai 7 pagi esoknya. Nak keluar beli barang boleh, tapi semua barang kena catu. Bila polis tahan, polis mintak IC. Dia rujuk senarai yang ketua kampung dah bagi, untuk tahu berapa ahli dalam satu-satu keluarga kita.

Barang dan makanan tak boleh beli lebih macam kau borong Gardenia tadi. Tak nak ada makanan yang kau bagi kat komunis. Kalau ahli keluarga kau 5 orang, sukatan kati beras mesti untuk 5 orang je seminggu. Kalau lebih, barang atau makanan akan dirampas, dan kau akan ditahan.

Jika perlu nak buat majlis tahlil atau kenduri kahwin misalnya, kau kena maklumkan ketua kampung. Ketua kampung lak akan maklumkan dan dapatkan kebenaran penghulu, tapi selepas permohonan kenduri kau tu ditapis dulu oleh polis

Kat kawasan-kawasan ‘hitam’ lagi ketat kawalannya. Rumah-rumah di pinggir kampung dan tepi hutan dipindahkan dalam satu kawasan, ayah aku kata tempat tu dipanggil ‘kawasan kurungan’. Jemapoh adalah kawasan seumpamanya kalau di sekitar Kuala Pilah-Bahau

Kat kampung-kampung baru Cina misalnya, kelilingnya memang dipagar. Makanan dimasak dan diedar hanya oleh kerajaan. Dimasak kat satu tempat, lepas masak baru diedarkan kepada semua isi kampung. Bahan mentah tak dibenarkan dibawa pulang, tak nak sympathizers bagi kat komunis.

Ayah kata, askar Fiji British selalu ronda kat kampung dia. Kadang-kadang bila lalu trak askar Fiji ni, mereka akan campak gula-gula kat bebudak yang tunggu dan gembira nampak trak askar Fiji ni. Gula-gula susah nak jumpa dulu. Kalau ada pun tak mampu nak beli.

Tapi bila aku tanya ayah aku zaman mana lagi susah? Zaman komunis ke zaman sekarang, ayah jawab zaman COVID-19 ni lagi susah. Pasal masa zaman komunis, walaupun bukan perintah berkurung dan darurat, kita ni dah biasa senang dan sebelum ni bebas keluar ke mana-mana kita suka.

Dulu masa darurat, musuh yang mereka lawan nampak dengan mata kasar. Musuh COVID-19 kita tak nampak dan bahkan tak tau pun sama ada dijangkiti atau tidak. Komunis adalah musuh semua orang dan semua orang sedar bahaya ideologi komunis masa tu. Senang nak hindar dan lawan. 9/11

Masa Darurat dulu, nak sembahyang kat surau, masjid tak ada masalah. Berkumpul di masjid, bincang macam mana nak lawan komunis semuanya dibuat kalau bukan di rumah ketua kampung, mesti di masjid. Sekarang, nak sembahyang berjemaah di masjid, surau pun tak boleh dek PKP.

Kehidupan masa Darurat memang dah lama sedia susah. Jadi orang kebanyakan macam ayah aku memang dah dah biasa untuk sedia hidup dalam kekurangan semasa Darurat. Malah, ayah kata, masa P3rang Dunia Kedua jauh lagi susah lagi sebenarnya, jadi setakat Darurat tak ada apalah.


Covid-19 Kat Arab Saudi Dah Cecah 74,795, Jadi Apa Yang Saudi Buat?

Semua negara sedang dibadai koronavirus sekarang ini. Tiada negara yang terlepas daripada bala bencana ini. Tetapi majoriti negara mempunyai satu matlamat: jangan melepasi China.

Walaupun dengan data yang tidak boleh dipercayai, angka rasmi bagi China masih lagi 82,992 kes positif. Spekulasi saintifik mengatakan bahawa angka sebenar ialah 10 kali ganda lebih besar (Bendix, 2020), bermakna China sedang melutut pada paras 829,710 kes positif.

Tetapi itu hanyalah spekulasi sahaja.

82,971 ialah satu angka yang besar. Namun melihat penularan koronavirus di Arab Saudi, satu realiti akan berlaku.

Jika kadar penularan gagal diperlahankan, Arab Saudi akan melepas China daripada 74,795 ke 82,992 dalam masa beberapa hari.

Dan perkara ini menghantui banyak negara Islam, kerana kedatangan Aidilfitri bermakna satu perkara. Bahawasanya musim haji bakal akan tiba dalam masa dua bulan.

67 hari ini sangatlah penting bagi peserta-peserta haji. Ia ibaratkan “make or break” bagi mereka untuk melengkapkan persediaan. Dan sekarang ini, masih belum ada jawapan tentang ibadah haji.

Singapura telahpun mengeluarkan perintah bahawa rakyat mereka tidak dibenarkan mengerjakan haji tahun ini (Uddin, 2020). Kuota 900 yang diberikan kepada Singapura telah dipilih.

Maka nama-nama terbabit akan menyertai ibadah Haji pada tahun 2021 pula. Ini merupakan pendekatan bagi Singapura baik untuk membendung penularan koronavirus.

Kerajaan Indonesia pula telah mendesak Arab Saudi supaya umumkan keputusan akhir tentang Haji agar spekulasi semasa boleh dihentikan (Idrus, 2020).

Keadaan semasa memaksa Arab Saudi supaya bertahan sejauh mungkin. Penganjuran haji dan umrah mempunyai bahagian yang sangat penting dalam belanjawan kerajaan.

Kerajaan Riyadh mendapat AS$12 bilion setiap tahun (TRT World, 2020) daripada haji sahaja yang kita boleh katakan sebagai imbuhan pelancongan terbaik.

Jadi tidak peliklah apabila keputusan tentangnya masih belum dibuat. Sejak 2014 lagi, kerajaan Riyadh berdepan dengan cabaran begitu besar ekoran kejatuhan harga bahan api global.

Bagi tahun 2016 dan 2017 sahaja, Arab Saudi mengalami penguncupan dengan catatan +1.7% dan -0.7%.

Bermakna selama dua tahun, ekonomi mereka tidak ke mana, jauh berbeza berbanding perkembangan +10% pada tahun 2011.

Buat masa sekarang, Arab Saudi telah merancakkan penggunaan e-bracelet (gelang elektronik) bagi tujuan penjejakan dan penjarakan sosial.

Dan gelang ini juga digunakan untuk pemantauan individu-individu yang telah disahkan positif (Bashraheel, 2020).

Dalam masa yang sama, Kementerian Kesihatan Saudi juga telah menjalankan 633,064 ujian  saringan sehingga 24 Mei (setakat ini 10.7% positif).

Kementerian Industri dan Sumber Mineral juga sedang menyokong enam kilang tempatan untuk mengeluarkan lima juta pelitup muka seminggu.

Dan keutamaan diberikan bagi 60 kilang bagi penghasilan 3.6 juta pembersih tangan seminggu.

Barisan sukarelawan pun telah mencecah 163,894 orang, sebuah angkatan besar untuk membantu negara mereka keluar daripada kancah ini.

Dan untuk Aidilfitri, perintah eksekutif telah dikeluarkan bahawasanya tiada siapa dibenarkan keluar rumah selama 24 jam daripada 5 petang Ramadan terakhir (Bashraheel, 2020).

Saudi juga ingin menghapvksan bayaran bulanan kepada rakyatnya, ekoran tempias buruk daripada pengeluaran minyak. Pada masa yang sama, rakyat perlu bersedia untuk membayar cukai barangan.

Kerana Tabung Kewangan Antarabangsa meramalkan bahawa ekonomi Saudi akan menguncup -2.3% bagi tahun 2020.

Koronavirus telah menghamburkan impak begitu pahit terhadap semua negara. Dan Arab Saudi berdepan dengan cabaran paling besar.

Perkara terakhir yang Dunia Islam perlukan ialah pembentukan adi-kluster (supercluster) yang berpunca daripada tanah-tanah suci.

Dikatakan bahawa keputusan akan dibuat pada 1 Jun. Dan Jun semakin menghampiri.

RUJUKAN:

Bashraheel, A. (2020, Mei 21). Saudi Arabia using electronic bracelets to battle COVID-19. Arab News. Retrieved from https://www.arabnews.com/node/1677946/saudi-arabia

Bashraheel, A. (2020, Mei 22). 24-hour curfew violations will not be tolerated, says Saudi Interior Ministry. Arab News. Retrieved from https://www.arabnews.com/node/1678476/saudi-arabia

Bendix, A. (2020, April 19). To know the real number of coronavirus cases in the US, China, or Italy, researchers say multiply by 10. Business Insider Malaysia. Retrieved from https://www.businessinsider.my/real-number-of-coronavirus-cases-underreported-us-china-italy-2020-4?r=US&IR=T

Idrus, P.G. (2020, Mei 19). Indonesia seeks clarity as p4nd3mic threatens Hajj. AA. Retrieved from https://www.aa.com.tr/en/asia-pacific/indonesia-seeks-clarity-as-pandemic-threatens-hajj/1846264

TRT World. (2020, Februari 27). How important is the Umrah pilgrimage for the Saudi economy? Retrieved from https://www.trtworld.com/middle-east/how-important-is-the-umrah-pilgrimage-for-the-saudi-economy-34163

Uddin, I. (2020, Mei 15). Singapore’s Muslims to skip Hajj pilgrimage this year. AA. Retrieved from https://www.aa.com.tr/en/asia-pacific/singapores-muslims-to-skip-hajj-pilgrimage-this-year/1841944


Bila Harimau Malaya Dijangkiti Covid-19

Seekor harimau Malaya betina berusia empat tahun bernama Nadia merupakan haiwan pertama yang dijangkiti Covid-19 yang dibawa oleh penghidap manusia. Kejadian ini berlaku di Zoo Bronx membabitkan seorang penjaga zoo yang tidak menunjukkan simptom Covid-19 dengan keputuan ujian disahkan Perkhidmatan Makmal Veterinari Kebangsaan di Iowa.

Selain Nadia, enam lagi haiwan kucing besar turut disyaki positif Covid-19 membabitkan adik Nadia, Azul, dua harimau Amur dan tiga singa Afrika. Nadia mula menunjukkan simptom Covid-19 termasuk batuk kering pada lewat bulan lepas.

Menurut ketua doktor haiwan zoo Paul Calle, kes ini merupakan kes pertama di mana penghidap Covid-19 boleh menjangkitkan penyakit itu kepada haiwan dan ia jatuh sakit. Penemuan tersebut akan dikongsi dengan zoo-zoo dan institusi-institusi yang mengkaji bagaimana penyakit wabak itu boleh berjangkit.

Keenam-enam ekor haiwan kucing besar dijangka akan pulih sepenuhnya. Menurut pihak zoo, walaupun keenam-enam ekor mengalami sedikit penurunan selera makan tetapi secara keseluruhannya, enam ekor haiwan zoo itu berada dalam keadaan baik.

Pihak zoo menambah mereka tidak tahu bagaimana virus berkembang dalam spesis haiwan seperti harimau dan singa memandangkan setiap spesis hidupan memberi reaksi berbeza terhadap jangkitan baru. Tetapi sebagai langkah berjaga-jaga, semua haiwan yang dijangkiti akan diletakkan di bawah pemerhatian rapat.

Ketika ini, empat zoo yang diletakkan di bawah pengurusan Persatuan Pemuliharaan Hidupan Liar termasuk Zoo Bronx ditutup kepada orang awam sejak 16 Mac lepas. Berikutan kes jangkitan Covid-19 membabitkan Nadia dan lima haiwan zoo berkenaan, pendekatan baru bakal diambil untuk melindungi para penjaga haiwan dan haiwan zoo berkenaan.

Kes jangkitan Covid-19 membabitkan manusia kepada haiwan dianggap jarang berlaku dan sukar difahami oleh komuniti saintifik. Bagaimanapun, wujud beberapa kes haiwan peliharaan dijangkiti Covid-19 oleh tuan mereka seperti satu kes di Hong Kong.

Walaupun tiada bukti yang menunjukkan anjing atau kucing boleh menjangkiti manusia, pakar-pakar hidupan liar memberi amaran wabak sebegini boleh memberi kesan negatif kepada haiwan liar yang hampir dengan manusia seperti gorila, orang utan dan cimpanzi.

Justeru, ramai menggesa lebih banyak tindakan diambil bagi melindungi spesis haiwan ini daripada ancaman Covid-19.

RUJUKAN:

BBC News. Coronavirus: Tiger at Bronx Zoo tests positive for Covid-19. https://www.bbc.com/news/world-us-canada-52177586


Kisah Sultan Yang Dihukum B*n*h Di Alam Melayu

Kebiasaannya kita dengar raja dihukum bvnvh apabila berlakunya revolusi rakyat dan pertukaran sistem dari monarki kepada republik seperti yang berlaku pada Raja Perancis, Raja Louis XVI.

Namun di Alam Melayu, terdapat kisah sultan yang m4ti dihukum bvnvh dalam sistem kerajaannya sendiri. Sejarah ini merupakan sebuah sejarah unik yang membuktikan bahawa tidak semua sistem monarki di Alam Melayu memberi kekebalan undang-undang kepada raja.

Kesultanan Buton yang terletak di bahagian tenggara Sulawesi merupakan sebuah kerajaan yang pernah berdiri di Alam Melayu yang kuat berpegang pada Islam. Beberapa orang sultannya adalah terdiri dari golongan ulama seperti Sultan Idrus Qaimuddin.

Betapa kuatnya pegangan agama kerajaan Buton hingga terkanunnya falsafah atau cogan kata kerajaan iaitu janganlah diri asalkan daerah, janganlah daerah asalkan adat, janganlah adat asalkan agama.”

Cogan kata ini bermaksud kepentingan agama mesti mendahului kepentingan adat, kepentingan adat mesti mendahului kepentingan daerah dan kepentingan daerah mesti mendahului kepentingan individu.

Sistem perlantikan sultan di Buton juga agak berbeza daripada kelaziman sistem perlantikan sultan kerajaan-kerajaan yang lain di Alam Melayu suatu ketika dahulu. Sebagaimana kelaziman kerajaan-kerajaan lain yang secara automatik melantik sultan dari putera sulong sultan, sultan di Buton dipilih dari kalangan kerabat sultan oleh sebuah majlis syura yang dipanggil Siolimbona.

Siolimbona akan memilih sultan berdasarkan kepada calon-calon dari kalangan kerabat sultan yang dikemukakan oleh Bonto (pembesar-pembesar Buton). Para Bonto ini akan mencari calon-calon yang berkelayakan untuk dipilih menjadi sultan.

Kerajaan Buton juga telah mengamalkan sistem pengasingan kuasa seperti yang diamalkan oleh kerajaan-kerajaan moden pada hari ini. Kerajaan Buton terdiri daripada tiga badan utama iaitu Sara Pangka yang berfungsi sebagai sebuah badan eksekutif, Sara Gau yang berfungsi sebagai badan legislatif dan Sara Bhitara yang berfungsi sebagai badan kehakiman.

Selain itu, dalam sistem perundangan, semua orang adalah tertakluk di bawah undang-undang termasuk sultan. Buktinya, sultan-sultan di Buton boleh dihukum termasuk dengan hukuman pemecatan dan hukuman m4ti. Ini kerana Siolimbona mempunyai bidang kuasa untuk memecat sultan.

Menurut catatan sejarah Buton, terdapat beberapa orang Sultan Buton yang pernah diturunkan takhta, diasingkan ke luar negara dan dihukum m4ti.

Sebagai contoh, Sultan Buton ke-8 iaitu Sultan La Cila Mardan Ali (1647-1654) telah dihukum bvnvh atas beberapa kesalahan besar yang bertentangan dengan agama Islam dan adat yang baginda lakukan.

Antaranya, baginda Sultan La Cila Mardan Ali telah didakwa menjalinkan hubungan dengan Belanda tanpa persetujuan Majlis Syura. Hukuman bvnvh ini jelas menunjukkan di Buton, para sultan tidak kebal di sisi perundangan dan begitu besarnya peranan Majlis Syura (Siolimbona) sebagai kuasa semak dan imbang.

Inilah antara kisah menarik dalam sistem kesultanan dan pentadbiran di Alam Melayu. Kisah ini juga ada saya selitkan dalam buku Raudhatus Salatin (Sejarah Sultan-sultan Soleh Di Alam Melayu). Jika berminat boleh hubungi Penerbit Alami.

Hasanuddin Yusof
Maktab Penyelidikan
Tamadun Alam Melayu dan Islam


Pertempuran Laut Pertama Umat Islam Dalam Sejarah

Tahukah anda siapakah orang pertama yang menggerakan armada laut umat Islam dan berperang? Itulah dia Khalifah pertama daripada Dinasti Umaiyyah, Muawiyah bin Abu Sufyan. Jarang sekali kisah pertempuran navi pertama umat Islam diceritakan.

Semua tahu bahawa sejak zaman Abu Bakar lagi, umat Islam telah melancarkan perang ke atas dua empayar yang mengapit kerajaan Islam. Dalam perang daratan, Rom dan Parsi memang bukan tandingan tentera Islam yang dipimpin oleh Khalid Al-Walid. Namun, dalam perang navi, umat Islam masih ketinggalan.

Maka di sinilah hebatnya Muawiyah. Bagi memastikan umat Islam seimbang dalam peperangan itu, maka Muawiyah mencadangkan agar membina kapal dan melancarkan perang melalui laut kepada saidina Umar dan Uthman. Maka pada zaman Saidina Uthman inilah ekpedisi laut pertama dalam sejarah Islam bermula.

Diceritakan bahawa Muawiyah telah membina dua ratus buah kapal untuk menjarah Cyprus. Maka selepas serangan pertama, pulau Cyprus terbahagi kepada dua, di mana bahagian yang menjadi negeri naungan umat Islam, dan sebahagian lagi kepada Rom. Pada tahun 654, diceritakan bahawa Muawiyah menyerang Cyrprus sekali lagi dari Syiria dan menawan keseluruhan pulau Cyprus.

Namun, pertempuran pertama kapal Muslim dan juga Rom adalah berlaku pada 655 di Laut Meditteranean di sebuah pertempuran bernama Pertempuran Masts atau Phonenix kerana lokasinya terletak di Mount Phoenix iaitu di Lycia moden hari ini. Abdullah bin Saad bin Abi Al-Sarrah diarahkan oleh Muawiyah untuk mengetuai armada kapal Islam melawan Rom sekaligus menjadikan beliau sebagai antara laksamana terawal tentera Islam.

Dalam pertempuran ini, diceritakan bahawa umat Islam hanya mempunyai 200 buah kapal yang hanya baru dibentuk melawan armada kapal rom yang lebih berpengalaman dan lama. Namun, kejayaan umat Islam dalam pertempuran ini ialah berjaya menenggelamkan 500 buah kapal Rom dan menang pertempuran ini.

Sebelum pertempuran berlaku, Maharaja Rom iaitu Constans II dikatakan bermimpikan tentang dia berada di Thessalonica. Para penafsir mimpi baginda mengatakan bahawa itu ialah petanda bahawa dia bakal menang besar ke atas armada tentera Islam.

Dicatatkan dalam pertempuran ini, Maharaja Constans telah melarikan diri dengan menukarkan pakaian dirajanya dengan askar biasa sebagai sebuah bentuk penyamaran manakala laut ketika itu penuh dengan darah askar Rom.  Untuk 400 ratus tahun selepas hari itu, laut Mediterranean akan menjadi teater perang antara Rom (Byzantine) dan juga tentera Islam.


Mengapa Orang Miskin Mempunyai Risiko Tinggi Sakit Jantung?

Menurut statistik, semakin anda miskin, semakin tinggi anda akan mempunyai masalah jantung. Kajian baru telah menunjukkan bahawa faktor yang membawa kepada fenomena ini ialah orang miskin tidak mempunyai tidur yang cukup.

Komitmen yang tinggi dan kadar pendapatan yang rendah bermaksud orang bekerja lebih masa ataupun melakukan dua tiga kerja ataupun bekerja di tempat yang teruk persekitarannya untuk bayaran yang lebih tinggi. Senario ini tidak cukup membantu untuk mendapatkan tidur yang baik. Selain itu, tekanan turut bertambah apabila menghadapi keserabutan di tempat kerja. Hal ini juga turut memberikan kesan kepada tidur.

Kajian terbaru ke atas 111,205 individu daripada lapan kajian sebelum ini di seluruh Eropah mendapati 13.4% kaitan antara pekerjaan dan sakit jantung disebabkan oleh kurangnya tidur. Faktor ini hanya muncul secara signifikan dalam kalangan lelaki.

Kajian-kajian lain mengaitkan tidur dengan pelbagai lagi kesejahteraan hidup seperti risiko kemurungan dan daya ingatan yang merosot. Mempunyai rehat yang cukup merupakan teras untuk mengembalikan semula tenaga tubuh badan. Sekiranya kita tidak cukup tidur, kita akan mudah berasa letih. Hubungan antara tidur dan kesihatan kardiovaskular telah pun kukuh. Ketika berlakunya letusan ekonomi di Jepun pada 1980-an, kematian akibat kerja berlebihan berpunca daripada masalah sakit jantung.

Kajian baru dibuat untuk menjawab persoalan hubungan antara tidur, pendapatan dan masalah kardiovaskular yang masih lagi belum cukup difahami. Kajian mendapati, terdapat kaitan yang cukup kuat antara tidur, status ekonomi dan masalah kardiovaskular dalam kalangan lelaki berbanding wanita. Dalam hal ini, penyelidik menyatakan umumnya perempuan telah pun terbeban dan tertekan dengan tanggungjawab di rumah. Maka, beban daripada tempat kerja mungkin sebahagian kecil daripada keseluruhan beban yang ditanggung oleh wanita.

Menurut penyelidik lagi, mereka sedar akan kesusahan untuk mengumpul data daripada banyak kajian lain yang bercampur-campur antara laporan yang dibuat sendiri dan yang diukur secara saintifik. Maka, masih terlalu awal untuk mengesahkan hubungan antara kehidupan miskin dan sakit jantung. Walau bagaimanapun, data yang dikumpul oleh mereka cukup besar dan telah memberikan petanda untuk masyarakat mengurangkan risiko sakit jantung dalam komuniti miskin.

RUJUKAN:


10 Perkara Mengenai Assasins Yang Anda Harus Tahu

Siri permainan Assassin’s Creed merupakan sebuah francais yang meraih kejayaan secara meluas dalam menampilkan orde rahsia para assassin (pembunuh) yang telah wujud sejak ribuan tahun dahulu. Permainan ini dikenali kerana ketepatan nilai sejarahnya – walaupun komuniti di dalam permainan itu sendiri adalah fiksyen, terdapat banyak (kalau bukan semua), watak assassin dari ketamadunan silam.Pergerakan-pergerakan di sebalik kumpulan-kumpulan assassin silam ini sering diselubungi misteri – aktiviti mereka bersifat sulit dan bercakap tentang pekerjaan mereka sering dianggap sebagai taboo. Namun, maklumat-maklumat berkenaan assassin yang dapat kita peroleh membolehkan kita menelusuri peranan yang mereka mainkan dalam kalangan masyarakat di zaman silam dan taktik-taktik yang mereka sanggup lakukan semasa melakukan tugas.Bermula dari kod-kod rahsia hinggalah penggunaan senjata istimewa – berikut adalah 10 fakta berkenaanassassin yang mungkin kita belum pernah dengar sebelum ini.

1. MEREKA TIDAK SELALU MEMBUNUH SASARANPerkataan ‘assassinate’ (pembunuhan) pada hari ini membawa maksud membunuh seorang figura penting bagi tujuan politik. Namun, para pembunuh di zaman silam selalunya tidak perlu membunuh untuk mencapai matlamat tugas mereka. Hashashin, sebuah kumpulan pembunuh yang bertapak di Parsi dan Syria sangat digeruni hinggakan apabila mereka meninggalkan nota amaran atau petunjuk, ia sudah memadai untuk mempengaruhi sasaran supaya melakukan apa yang disuruh oleh mereka.Pemimpin Muslim yang masyhur, Salahudin didakwa pernah menerima salah satu nota ancaman daripada Hashashin. Nota tersebut diletakkan di atas meja berserta pisau beracun dan sedulang kuih yang sinonim dengan Hashashin. Merespon hal itu, Salahudin menuruti amaran tersebut (beliau mengundurkan pasukannya. Jika menurut sejarah, hal ini bukanlah faktor utama pengunduran beliau).

Keupayaan Hashashin untuk bergerak secara rahsia tanpa dikesan membuatkan mereka layak melakukan kerja-kerja peisikan. Kadangkala, assassin diupah dengan tugas merisik dan bukannya membunuh atau membahayakan sasaran. Risikan adalah suatu tugas yang enggan dilakukan oleh kumpulan lain. Misalnya, samurai merasakan perbuatan merisik tidak sesuai bagi mereka justeru mendorong orang ramai untuk mengupah ninja.

2. ANTARA NINJA TERBAIK ADALAH KAUM WANITASecara tradisinya, peperangan melibatkan kaum lelaki dan makanya kebanyakan pahlawan dan panglima terhebat yang kita kenali adalah dari kaum lelaki. Namun dalam dunia pembunuhan, kaum wanita tidak seharusnya dilupakan. Apatahlagi, terdapat sebuah kumpulan ninja bernama kunoichi yang secara khusus dianggap sebagai pembunuh yang mahir.Memandangkan wanita secara umumnya dianggap sebagai suri rumah yang tidak berbahaya, kunoichimengambil kesempatan ke atas perkara itu untuk merapati sasaran mereka – sama ada untuk meraih maklumat atau membunuh. Setelah berjaya menghampiri sasaran, mereka akan menghabiskannya seganas ninja lelaki. Kunoichi juga tidak canggung menggunakan shuriken (bintang lontar) dan katana – senjata yang sering dikaitkan dengan ninja.

3. MEREKA BOLEH JUGA HADIR DALAM BENTUK SAMSENGPembunuh di zaman silam boleh hadir sebagai kumpulan samseng (thug) – sebenarnya, daripada situlah wujudnya perkataan “thug”. Sebuah kultus pembunuh silam bernama Thuggees (bahasa Sanskrit yang bermaksud ‘penyembunyian’) merupakan sebuah geng pembunuh yang beroperasi di India pada rentang waktu antara abad ke-13 hingga abad ke-19M. Mereka tidak bergerak secara sendirian seperti kebanyakan pembunuh silam lain. Sebaliknya, Thuggees menyerang sasaran secara berkumpulan dengan setiap ahli memainkan peranan berbeza – sebagai pemantau keadaan misalnya.Thuggees dianggap sebagai mafia pertama di dunia dan dipercayai bahawa mereka bertanggungjawab ke atas 2000 000 kematian. Pada zaman mereka, Thuggees sangat digeruni sehingga nama tersebut terus mekar dalam lipatan sejarah.

4. PEMBUNUH MEMPUNYAI PANGKALAN YANG BESARNama assassin datang daripada perkataan Hashashin, sebuah kumpulan yang pernah memberikan ancaman kepada Salahuddin. Pangkalan mereka terletak di sebuah istana besar yang berlokasi di Alamut, Iran moden yang ditawan oleh mereka pada tahun 1100an. Alamut bermaksud ‘sarang helang’ sekaligus memberi petunjuk tentang lokasi istana – berada di puncak gunung yang tinggi. Setelah istana itu ditawan oleh Hashashin, pertahanan kubunya ditambah baik secara meluas.Kawasan-kawasan sekitarnya turut diusahakan dengan begitu rancak bagi membekalkan makanan. Sebuah perpustakaan juga dibina bagi memuatkan buku-buku langka. Begitu juga dengan instrumen-instrumen astronomi yang turut diberikan perhatian oleh kumpulan ini.Kubu Hashashin pada asalnya dianggap mustahil untuk ditembusi. Lebih-lebih lagi apabila mereka berjaya mempertahankan istana itu daripada serangan Salahuddin pada tahun 1176M. Namun, anggapan tersebut dipatahkan apabila Mongol berjaya menawannya sekitar tahun 1260M.5. SEBAHAGIAN PEMBUNUH MERAIH STATUS LEGENDA – NAMUN TIDAKLAH STATUS ITU BERUPA PUJIAN SENTIASABaik dianggap bertndak sendirian, atau bergerak bersama rakan subahat, atau malah difitnah oleh pihak Kerajaan, kesemua kemungkinan ini melekat pada batang tubuh Lee Harvey Oswald – lelaki yang dipertanggungjawabkan ke atas pembunuhan Presiden John F. Kennedy. Bagi masyarakat Athen purba, nama-nama seperti Harmodius dan Aristogeiton mungkin dikenali dengan agak serupa. Tindakan pembunuhan mereka turut dicertiakan dalam beberapa buah teks purba.Walaupun mereka telah menyediakan perancangan yang teliti untuk membunuh dua orang lelaki dalam sebuah pesta keraian, mereka bertindak secara gelabah sekaligus identiti mereka terdedah dengan begitu awal. Hal tersebut membawa kepada lolosnya salah seorang sasaran mereka sambil Harmodius sendiri terbunuh.Tidak seperti Harmodius, Aristogeiton mungkin terselamat. Namun, beliau tertangkap dan dihukum bunuh juga pada akhirnya. Kisah ini mungkin agak lucu jika diperdengarkan pada hari. Ia juga berkemungkinan berfungsi sebagai satu pengajaran supaya tidak cuba-cuba membunuh sesiapa atau tidak, tindakan tersebut akan memakan diri.

6. SEBAHAGIAN PEMBUNUH MEWARISKAN TUGAS MEREKAMungkin hal ini kedengaran seperti plot dalam sesebuah novel fantasi. Namun dalam kebudayaan tertentu, peranan membunuh sememangnya diwariskan daripada si bapa kepada anaknya. Misalnya dalam Thuggees– walaupun boleh sahaja seseorang itu menyertai kumpulan tersebut menerusi latihan oleh seorang guru, terdapat ramai ahli Thuggees yang lahir dalam komuniti itu sendiri.Jika sistem kasta di India masih berpengaruh pada hari ini, maka apatah lagi pada masa dulu di mana undang-undangnya jauh lebih ketat. Dalam erti kata lain, apabila seseorang menjadi Thuggees, berkemungkinan besar keturunannya akan mewarisi peranan tersebut dan turut menjadi Thuggees – generasi demi generasi.Thuggees bukanlah satu-satunya kumpulan pembunuh yang mewariskan tugas pembunuhan. Hal yang sama juga berlaku dalam kebanyakan ninja. Untuk mengekalkan kerahsiaan kumpulan dan memelihara kemisterian identiti, sebahagian keluarga ninja hanya akan menurunkan ilmu kepada anak sendiri.

7. MEREKA MENJALANI LATIHAN BERATDalam kumpulan Hashashin, terdapat sejumlah peringkat pembunuh. Fida’i merupakan peringkat pembunuh yang paling rendah. Walaupun mereka dilihat sebagai ahli yang kurang penting dan sesuai untuk dikorbankan, pada hakikatnya Fida’i menjalani latihan yang agak ketat.Mereka memerlukan sejumlah kemahiran – selain kekuatan fizikal dan kemahiran bersenjata, pembunuh juga perlu cukup bijak untuk memperdaya dan memerangkap masa. Mereka juga perlu celik huruf dan berpendidikan agar boleh memahami budaya lain di samping bertutur dalam banyak bahasa.Legenda berkenaan latihan Fida’i memperlihatkan bahawa mereka sering diberikan ganja semasa awal penyertaan mereka walaupun hal ini cenderung adalah kesilapan tafsir daripada para pengembara seperti Marco Polo yang mengaitkan asal-usul nama Hashashin dengan penggunaan hashish.  Latihan bagi para ninja juga lebih meluas, memandangkan mereka juga perlu mempelajari beberpaa kemahiran lain seperti meninjau (scouting) dan kebolehan asas bagi sesebuah profesion yang mereka perlu ceburi bagi mendapat akses kepada sasaran tanpa menarik syak-wasangka.

8. MEREKA MEMILIKI BANYAK KOD RAHSIAMemandangkan aktiviti mereka berjalan secara sulit, para pembunuh tidak boleh bercakap secara terbuka dan sembarangan. Namun, mereka masih juga perlu menyampaikan pesanan rahsia kepada rakan-rkaan yang lain. Salah satu kod rahsia yang digunakan oleh ninja adalah menerusi penggunaan sesuatu benda yang tidak mendatangkan syak-wasangka seperti beras.

Sistem ini dikenali sebagai Goshiki-Mai, yang bermaksud ‘Lima Warna Beras’. Persis namanya, sistem pesanan ini ditinggalkan menerusi kombinasi lima warna beras yang berbeza. Dipercayai bahawa terdapat ratusan kombinasi yang perlu diketahui dan dihafal oleh ninja. Beras merupakan suatu barang yang tidak mendatangkan syak-wasangka, walaupun ditinggalkan di tempat-tempat terbuka seperti tepi jalan. Malah, pewarna turut digunakan supaya beras tersebut tidak dimakan oleh burung atau haiwan lain.

9. MEREKA MENGGUNAKAN SENJATA ISTIMEWAPembunuh perlu sentiasa terkehadapan dan hal ini bermaksud mereka tidak boleh sentiasa membawa senjata tradisional yang lazim dikenali. Walaupun senjata seperti shuriken sangat masyhur, terdapat sejumlah senjata lain yang digunakan oleh pembunuh.Racun mungkin merupakan suatu senjata yang paling mudah untuk disembunyikan bagi tujuan pembunuhan. Namun, racun tidak selalunya mendatangkan hasil yang diinginkan, terutama apabila mangsa masih boleh sedar dan mengeluarkan amaran sebelum terkulai mati. Untuk itu, senjata yang bersifat lebih langsung perlu digunakan (dalam keadaan tersembunyi).Kunoichi misalnya, akan menajamkan pin rambut (kanzashi) dan memakai sarung kuku besi yang dikenali sebagai cakar kucing untuk menyerang sasaran. Hashashin Fida’i pula mempunyai pisau pendek yang istimewa. Pembunuh-pembunuh lain paling kurang berupaya mengubahsuai alatan seringkas peralatan kebun supaya dapat digunakan secara lebih efektif tanpa mendatangkan sebarang syak-wasangka.

10. MEREKA MEMANFAATKAN KHABAR ANGINTerdapat banyak kisah luar biasa berkenaan para pembunuh dan kebanyakannya tidak munasabah dan tidak masuk akal. Namun, para pembunuh tidak terjejas dengan perkara itu. Malah, mereka sendiri menyebarkan atau bahkan memulakan sesebuah khabar angin tentang diri mereka sendiri.Menjadi satu kelompok yang digeruni oleh masyarakat merupakan suatu perkara yang boleh dimanfaatkan oleh mereka. Apatahlagi jika masyarakat menganggap para pembunuh ini berupaya membaca minda atau menjadi halimunan. Hal seperti ini sudah tentu lebih memudahkan pekerjaan mereka.Sebahagian pembunuh boleh menyelesaikan tugasnya tanpa perlu membunuh – hanya dengan meninggalkan surat amaran sahaja sudah cukup untuk menggerunkan sasaran (musuh) sehingga mereka menyerah diri.Berupaya untuk mengubah propaganda supaya berpihak kepada kepentingan mereka merupakan suatu kemampuan lazim bagi mana-mana manusia yang mahir memanipulasi dan hal ini ternyata merupakan satu pendekatan yang bijak.DIOLAH DAN DITERJEMAHKAN DARI:Sarah P. Young. (26 Mac 2019). 10 Killer Tactics From the Secret World of Ancient Assassins. Ancient Origins.https://www.ancient-origins.net/history-ancient-traditions/ancient-assassins-0011666


Minyak Wangi Cleopatra Dicipta Semula Saintis

Penggemar sejarah Rom pasti sedia maklum kisah Cleopatra dengan Julius Caesar dan Mark Antony. Pemerintah Mesir Purba itu diangkat sebagai ikon penggoda kerana berupaya menundukkan dua pemimpin Rom terkenal itu. Dan saintis percaya ia dicapai menerusi resepi minyak wanginya yang berjaya dihasilkan semula saintis baru-baru ini.

Semasa era antikuiti, kerajaan Mesir Purba dikenali oleh banyak kerajaan sebagai pengeluar minyak wangi yang bermutu. Dengan amalan penghasilan minyak wangi bermula 3,000 tahun sebelumnya, pasti Cleopatra mengetahui minyak wangi berkualiti yang sesuai dengan dirinya. Ini juga menjelaskan sebab resepi minyak wangi baginda sudah muncul dalam sebuah buku tidak lama selepas kemangkatan baginda.

Tetapi selama bertahun-tahun, saintis menggaru kepala apakah ramuan minyak wangi Cleopatra. Bukan sekali cubaan mereka menghasilkan semula bau yang memukau Caesar dan Antony itu tetapi gagal. Namun begitu, semua itu berubah menerusi satu kajian yang diterbitkan dalam jurnal Near Eastern Archaeology.

Para saintis percaya asas kepada semua minyak wangi Mesir ialah lemak haiwan atau minyak sayuran. Ini sama sekali berbeza dengan minyak wangi moden yang berasaskan alkohol. Bau sesebuah minyak wangi dihasilkan menerusi asap pembakaran resin, kulit dan herba wangi atau melalui proses maserasi dengan merendam bunga-bungaan, kayu, resin dan rempah-ratus.

Tetapi bagi menghasilkan wangian yang bersesuaian dengan status Cleopatra sebagai pemerintah, baunya bukan saja wangi tetapi lain dari yang lain. Maksud sebenar hieroglif telah hilang ditelan zaman. Jika ada terjemahan sekalipun yang dibuat oleh cendekiawan Rom dan Yunani, terjemahan mereka tidak semestinya tepat. Ini ditambah dengan hakikat mereka bukan pembikin minyak wangi asli seperti warga tempatan.

Namun begitu, semua itu berubah menerusi penemuan kilang minyak wangi era Mesir Purba di Thmouis. Thmouis merupakan sebahagian daripada kilang minyak wangi Mendes yang diketahui menghasilkan minyak wangi berkualiti di seluruh Mediterranean.  Berikutan penemuan banyak bekas seramik wangian di situ, pengkaji arkeologi percaya minyak wangi yang dihasilkan bukan untuk kegunaan domestik tetapi untuk kegunaan komersial.

Berdasarkan teks sejarah dan analisis kimia pada semua bekas seramik yang ditemui, saintis percaya minyak wangi Cleopatra mempunyai bau yang wangi tetapi sedikit rasa pedas. Ini berdasarkan penemuan elemen mir dan kulit kayu manis yang dikisar. Lebih menarik, bau yang terhasil daripada dua bahan ini boleh bertahan sehingga dua tahun – konsisten dengan laporan kualiti minyak wangi Mesir tetap sama walaupun selepas diangkut beribu batu ke lokasi baru.

Mungkin satu-satunya peluang untuk mengetahui minyak wangi Cleopatra ialah menerusi Pameran Ratu-Ratu Mesir anjuran National Geographic pada 2019. Dalam pameran tersebut, terdapat satu bahan pameran yang menarik pengunjung iaitu Eau de Cleopatra atau minyak wangi Cleopatra.

Selain berbau wangi, ia turut mengandungi elemen anti-bakteria dan anti-fungus. Sesiapa yang memakainya termasuk jelitawan yang menjadi pujaan hati Caesar itu mampu bersinar tanpa perlu bimbang dengan bau badan.

RUJUKAN

Luntz, S. (2022, 9 Mei). Cleopatra’s Perfume Has Been Recreated By Scientists – And It’s Spicy. IFL Science.


Wabak Cacar (Smallpox) Membunuh 30 Juta Nyawa Aztec

Sepanyol bersama dengan para conquistadors memulakan perjalanan dari sebuah pulau bernama Hispaniola, yang hari ini terletak berhampiran dengan Cuba ke Dunia Baru iaitu Benua Amerika sendiri, terutama di bahagian selatan. Terdapat dua negara berdiri di atas Hisponiola hari ini iaitu Republic Dominican dan Haiti. Mereka mula meneroka tamadun-tamadun yang berdiri di benua Amerika.

Aztec, sebuah tamadun hebat yang pernah berdiri di benua Amerika. Keagungan empayar ini berdiri sezaman dengan sebuah tamadun bangsa Melayu bernama Kesultanan Melayu Melaka. Berdirinya sama zaman, jatuhnya juga sezaman dengan tamadun Melayu.

Terima kasih kepada seorang conquistador bernama Hernan Cortes yang bersama dengan kru-kru kapalnya sampai ke Tenochtitlan, iaitu sebuah ibu kota untuk empayar Aztec pada sekitar 1521. Sampainya Hernan Cortes bukannya sekadar menjadi penjajah, tetapi membawa sebuah wabak yang hanya pada 200 tahun kemudian, barulah vaksin untuknya ditemui. Rasanya berdasarkan tajuk besar yang saya paparkan di atas, kita semua tahu bahawa wabak apa yang dibawa oleh Hernan Cotes – wabak cacar atau Bahasa Inggerisnya ialah Smallpox.

Hernan Cortes dikatakan berlayar dari Cuba pada sekitar 1519 Masihi, kira-kira dalam 8 tahun selepas kejatuhan empayar kesayangan orang Melayu iaitu Empayar Melayu Melaka untuk sampai ke Mexico, yang telah ditemui lebih awal oleh penjelajah Sepanyol dari Cordoba. Hanya pada November 1519, barulah Cortes tiba di Tenochtitlan lalu bertemu dengan maharaja Aztec bernama Montezuma. Cortes datang dengan 600 kru kapal serta kuda.

Pada awal pertemuan antara mereka, orang Aztec menganggap Cortes seumpama Tuhan. Namun, walaupun dianggap sedemikian, Cortes telah menculik Montezuma dan menjadikannya sebagai tebusan untuk ditukar dengan emas dan pertama. Lalu berperanglah antara Cortes dan Aztec. Pada pertempuran pertama. Aztec berjaya menghalau Cortes keluar dari bumi mereka. Namun Cortes tidak pernah menyerah.

Setahun kemudian, pada tahun 1521, Cortes menyerang empayar ini semula. Kali ini, kelebihan berpihak kepada Cortes kerana wabak Smallpox telah menyerang Aztec. Ia dipercayai dibawa oleh para hamba kulit hitam yang turut bersama dengan Cortes dalam perlayaran kedua ini.

Dicatatkan dalam sejarah, ketika 1518, populasi Empayar Aztec ialah dalam 30 Juta, namun pada tahun 1568, populasi Aztec hanya dalam lingkungan 3 juta sahaja. Antara faktor yang membawa kepada pengurangan sebanyak itu ialah wabak Smallpox yang melanda Aztec. Angka lain pula mengatakan bahawa epidemik Smallpox ini menelan 25 peratus populasi empayar Aztec.

Antara angka 25 peratus itu, salah satu daripadanya ialah pemimpin hebat mereka Montezuma yang telah berjaya mengetuai orang Aztec menghalau Sepanyol. Akibat daripada wabak inilah, Cortes tidak menghadapi masalah seperti kali pertama menyerang Aztec. Mexico akhirnya ditawan lalu kejatuhan Empayar Aztec pun bermula.

Kalaulah ketika itu, Edward Jenner dengan vaksin Smallpox lahir dari kalangan orang Aztec, nescaya kita mungkin akan melihat sejarah tidak terjadi seperti hari ini. Mungkin orang Mexico dan wilayah Amerika Selatan yang lain tidak akan dilatinkan oleh Sepanyol, bahkan masih mengekalkan kebudayaan pribumi mereka yang sungguh menakjubkan itu.

Rujukan:Barton, Marc. (2018). Smallpox And The Conquest Of Mexico. Past Medical History. Kukaswadia,  Atif. (2013). What Killed The Aztecs? A Researcher Probes Role of 16th Century Megadrought. A


Pucuk Konflik Antara China dan Taiwan

Krisis kedaulatan Ukraine menimbulkan kegusaran dalam kalangan rakyat Taiwan.

Mana tidaknya – sementara dunia teralih perhatian ke Eropah Timur, sembilan buah jet pejuang China didapati masuk dalam ruangan udara mereka.

Maka kami ingin menjelaskan pucuk kepada konflik di antara China dan Taiwan, berdasarkan lembaran sejarah geopolitik.

Konflik ini berputik sejak tahun 1911, apabila Dinasti Qing diguling gagasan pimpinan Sun Yat-sen.

China pada ketika itu jauh untuk dibandingkan dengan kekayaan sekarang.

Sempadan mereka siap dijajah pihak Jepun, yang membina sebuah wilayah jajahan iaitu Manchukuo.

Secara politik pula, China berpecah belah dengan kerajaan Kuomintang di Beijing seolah-olah tiada kuasa langsung (Hutchings, 2003).

Walaupun menang dalam Perαng Dunia Kedua, pihak China terkena teruk dari segi ekonomi.

Perkara ini mengundang musibah politik terhadap Kuomintang, yang berdepan dengan kebangkitan komunisme pimpinan Mao Zedong.

Bermula 10 Ogos 1945, dua pihak ini berantakan selama empat tahun. Dan perαng saudara ini berpihak pada komunis, yang mengambil Tanah Besar China.

Pihak Kuomintang pun lari meninggalkan tanah besar ke bumi Taiwan.

Inilah sebab kenapa sekarang ada “People’s Republic of China” (kerajaan China sekarang) dan “Republic of China” (kerajaan Taiwan sekarang).

Peperαngan saudara mereka secara hakikat (de jure) masih berlangsung sampai hari ini. PRC berkata ROC tidak wujud dan pulau Taiwan adalah milik mereka. Manakala ROC pula mendakwa tanah besar China masih milik mereka.

Kezαliman Kerajaan ROC

Jika berbicara pasal pertembungan PRC dan ROC, mesti ada yang fikir pasal arus demokrasi dan komunis.

Sebenarnya ROC mengamalkan sistem Dang Guo yang mana Taiwan hanya berkerajaan tunggal iaitu Kuomintang sahaja.

Kerajaan Taiwan mengisytiharkan darurat politik selama 38 tahun, sekali gus memberi kuasa mutlak kepada Kuomintang.

Dan selama 38 tahun itulah, kerajaan Kuomintang menumbangkan sesiapa saja dianggap penentang negara (Golley & Jaivin, 2018). Konsep mereka mudah: “menentang Kuomintang adalah menentang ROC”.

Seramai 140,000 orang diheret ke penjara (ada yang dihukum mati) kerana anti-Kuomintang. Sangat melampau kerana rakyat marhaen dipenjara dan disiksa kononnya bekerjasama dengan komunis… padahal berbeza pandangan politik sahaja.

Mendefinisikan Sistem Kewarganegaraan

Dalam masa beberapa dekad, mungkin kerajaan ROC sudah terima hakikat bahawa kuasa mereka terhad di bumi Taiwan sahaja. Mereka takkan kembali ke tanah besar.

Kerajaan ROC selama ini memberi hak penuh kepada “waisheng ren” (penduduk yang berhijrah ke Taiwan selepas kekalahan Jepun).

Tetapi kerajaan Chiang Ching-kuo mengubah kedudukan dan mula memberi hak kepada “bensheng ren” (penduduk tersedia di Taiwan semasa zaman Jepun).

Sebelum Ching-kuo meninggal dunia, pentadbiran beliau membuat satu perkara yang betul.

Mereka membatalkan undang-undang darurat, sekali gus buat julung kalinya mengharumkan politik negara dengan wangian demokrasi.

Akhirnya rakyat diberi peluang untuk memilih kerajaan sendiri. Dan pihak Kuomintang selepas pemergian Ching-kuo memilih Lee Teng-hui, yang menyambung legasi pasal bensheng ren.

Sini semua boleh nampak yang ROC sedang membentuk identiti tunggal di bumi Taiwan. Pembaharuan pan-Taiwanisme diteruskan tanpa henti hinggalah hari ini.

Sementara itu, pihak PRC di tanah besar juga mengharungi pembaharuan tidak terhingga dibawah kepimpinan Deng Xiaoping.

Mereka mengimarahkan pemikiran pro-perdagangan, sekali gus membuatkan dunia bergantung pada produk mereka.

Sama ada satu hari PRC dan ROC akan beradu, hanya masa saja akan menentukan.

RUJUKAN:

Golley, J., & Jaivin, L. (2018). Prosperity. ANU Press Halaman 315.

Hutchings, G. (2003). Modern China: A Guide to a Century of Change. Harvard University Press. Halaman 459.


Kenapa Kilang Ar*k Tidak Mudah Ditutup?

Setiap kali berlaku kemalangan akibat pemandu mbuk, memang akan ada seruan supaya kilang ar4k ditutup.

Permintaan tersebut dibuat dengan nada marah. Kerana yang mencari nafkah mati. Manakala yang tidak bertanggungjawab pula masih dikurniakan kesempatan untuk bernafas.

Tetapi permintaan sedemikian boleh menghamburkan kesan tedung (sebuah solusi yang mengeruhkan lagi keadaan).

Dalam ekonomi, suatu barangan hanya wujud di pasaran kerana adanya permintaan.

Jika rakyat lapar, makanan akan masuk dalam pasaran. Jika rakyat dahaga, air akan masuk dalam pasaran. Jika rakyat demam, ubat akan masuk dalam pasaran. Cuba kalau haramkan penjualan makanan, air dan ubat – tentu sekali rakyat boleh mendapatkannya melalui pasaran gelap.

Itulah masalah yang menyebabkan kerajaan iktiraf rokok dan ar4k. Dan sebenarnya saranan rakyat untuk mengharamkan sedang melebarkan senyuman gerombolan kongsi gelap.

Jika kilang-kilang ar4k ditutup, permintaan ar4k masih lagi berkekalan. Malaysia mempunyai 32.7 juta rakyat – 38.7% atau 12.65 juta daripadanya bukan Islam.

Sudahlah banyak, segelintir dalam golongan Islam pun meminum ar4k juga.

Menggunakan data 2014, sebanyak 11.6% juta rakyat Malaysia meminum arak [1]. 11.6% ialah 3.79 juta orang. 23.6% daripada 3.79 juta orang ini pula meminum secara berisiko tinggi.

Bermakna inilah permintaan dalam negara, yang akan menguntungkan kongsi gelap jika kilang ditutup.

Apabila ar4k tidak dipantau, kandungannya sudah pasti merbahaya. Pihak polis pernah merampas 600 botol ar4k tiruan di Komtar [2].

Dr Dzulkefly Ahmad pula mengumumkan bahawa 21 kematian berlaku pada September 2018 angkara keracunan ar4k [3].

Mereka meminum jenama Grand Royal Whisky, Mandalay Whisky dan King Fisher yang tidak mematuhi Akta Makanan 1983 (senang kata ar4k tidak diluluskan).

Berdasarkan kejadian-kejadian ini, pengharaman ar4k hanya akan mengeruhkan lagi keadaan. Lebih ramai akan m4buk kerana kandungan yang tidak diketahui.

Kerajaan dinafikan kutipan cukai untuk membendung masalah kesihatan kerana ar4k.

Tetapi kerajaan juga perlu mengeluarkan perbelanjaan bagi merawat golongan yang sakit kerana keracunan ar4k. Dan perbelanjaan itu datang daripada tidak lain dan tidak bukan percukaian dibayar rakyat.

RUJUKAN:

[1] https://academic.oup.com/alcalc/article/49/5/593/2888127

[2] http://www.astroawani.com/video-malaysia/ker4cunan-methanol-600-botol-ar4k-tiruan-dirampas-di-komtar-473876

[3] http://www.astroawani.com/berita-malaysia/ker4cunan-ar4k-21-kematian-dua-dilapor-di-luar-fasiliti-kkm-186061


Pertempuran Niveneh: Ramalan Al-Quran Tentang Kemenangan Rom

Sejarawan berpendapat bahawa antara faktor utama yang membolehkan tentera Islam menakluk seluruh Empayar Parsi dan menakuk 1/3 daripada Empayar Byzantine adalah atas faktor Perang Byzantine-Sasanid yang berlaku sekitar 602-628 Masihi yang berakhir dengan status quo ante bellum dimana melibatkan kedua-dua negara berdiri dalam bentuk seperti mana sebelum perang, di mana keluasan empayar dan sempadannya masih lagi sama seperti sebelum perang. Dalam erti kata lain, perang antara dua empayar ini berakhir dengan seri. Namun, sesuatu yang harus diteliti ialah bagaimana perang ini benar-benar telah memakan kedua-dua empayar dari dalam sehingga tidak mampu menahan gelombang penaklukan Empayar Khulafa Ar-Rasyidin. Kalau kita mengkaji tentang perang ini, pastinya kita tak akan terlepas daripada bercakap tentang Pertempuran Nineveh yang merupakan titik akhir Perang Byzantine-Sasanid.

Semuanya bermula ketika Maharaja Maurice digulingkan oleh pemberontak membuatkan Maharaja Sasanid, Khosrau II telah mengisytiharkan perang ke atas Byzantine yang sedang dalam pergolakkan. Ketika itu, Khosrau II telah berjaya menakluk1/3 Empayar Byzantine seperti Mesir, Levant, malah kawasan disekitar Anatolia. Namun, tertabalnya Heraclius sebagai pemilik seterusnya takhta Byzantine telah memberikan plot twist dalam perang ini. Heraclius telah memimpin bala askar Byzantine menakluk semua wilayah-wilayahnya yang hilang. Antara pertempuran yang menjadi perbuialan sekiranya kita berbicarakan tentang Perang Byzantine-Sasanid ialah Pertempuran Nineveh.

Heraclius bercadang mahu menamatkan perang panjang yang sebenarnya telah memakan empayar dari dalam. Maka bertolak dari Empayar Byzantine sambil membawa lebih kurang 25,000-30,000 orang tentera daripada Constatinople. Sambil itu, Heraclius telah membuat pakatan dengan 40, 000 orang tentera berkuda puak Onogur yang memang musuh utama Sasanid untuk membantu Byzantine melanggar Empayar Sasanid. Namun, puak berkuda Onogur ini telah meninggalkan pasukan Heraclius kerana musim sejuk di wilayah Iraq moden hari ini yang dikatakan agak pelik pada pandangan mereka. Namun itu bukanlah masalah untuk Heraclius kerana tenteranya masih lagi mengatasi jumlah ketumbukan Sasasnid yang berjumlah 12, 000 orang yang dipimpin oleh Jeneral Razadh. Lagipun dalam perjalanan, pasukan Byzantine sudah cukup menjarah setiap kampung dan ladang yang terbentang manakala pasukan Sasanid semakin kebuluran kerana setiap bekalan makanan yang wujud sudah diambil dan dimiliki oleh tentera Parsi.

Ianya adalah ketika 1 Disember 627 Masihi apabila Byzantine telah melintasi anak sungai Tigris memasuki wilayah Iraq lalu berkampung di salah satu jambatannya, untuk mengelakkan tentera Sasanid daripada menggunakannya. Ini membuatkan Sasanid terpaksa mara lebih kurang 10 batu untuk melintasi anak sungai itu membuatkan pertembungan kecil berlaku antara mereka yang dimana melibatkan kehilangan nyawa bagi salah seorang kepercayaan Jeneral Razadh sendiri. Dalam masa yang sama, dilaporkan bahawa 3000 orang tentera Sasanid dihantar untuk membantu oasukan utama Sasanid. Ketika inilah Heraclius mengambil keputusan untuk terus bertemu dengan Sasanid selepas bermain kejar-mengejar antara mereka.

Maka, dicatatkan bahawa Heraclius pun menggerakkan pasukannya ke arah barat, bagi meninggalkan gambaran bahawa mereka sedang lari daripada pasukan bantuan tersebut sebelum berkampung di sekitar Karamlays Creek dan menunggu tentera Sasanid menghampiri mereka dari situ. Pada petang 12 Disember pertempuran, dikatakan bahawa kabus tebal mula muncul di medan tempur. Heraclius telah menggunakan kabus ini untuk membantunya dalam pertempuran memandangkan unit berkuda berpanah Sasanid akan mengalami masalah. Ketika beberapa minit pertempuran, Heraclius mengarahkan pasukannya untuk berpura-pura berundur dari medan tempur, tetapi niat sebenarnya ialah mahu menarik tentera Parsi jauh ke dalam kabus tebal dan unit berkuda panah Parsi akan kurang efektif. Rancangan Heraclius berjaya dan tentera Sasanid terperangkap dalam kabus yang lebih tebal.

Maka dengan itu, Heraclius pun mengarahkan tenteranya melakukan serangan balas ke atas unit tentera Sasanid membuatkan mereka semakin kucar-kacir. Walaupun sedemikian, tentera Sasanid bertahan selama 8 tahun digempur oleh serangan mengejut Byzantine. Ketika klimaks pertempuran ini, Jeneral Razadh telah mencabar Heraclius untuk bertempur satu lawan satu yang berakhir dengan kepala Jeneral Razadh ditebas oleh satu hayunan pedang sahaja daripada Heraclius. Kematian Razadh membuatkan tentera Sasanid terus hilang semangat untuk melawan lalu berundur secara beransur-ansur dari medan tempur. Dikatakan bahawa Sasanid kehilangan 6000 orang nyawa dalam Pertempuran Nineveh.

Byzantine pula meneruskan kemaraan mereka ke dalam Empayar Sasanid lalu menjarah setiap tanah mereka. Termasuklah salah satu daripada istana utama Maharaja Khosrau lalu merampas harta yang tidak terbilang banyaknya. Khosrau pula tidak puas hati dengan kekalahan itu lalu mengambil keputusan untuk menaikkan lagi tentera lain namun orang Parsi telah memberontak kerana merasakan bahawa apa yang dilakukan Khosrau membunuh Sasanid sendiri. Akhirnya, Khosrau II digulingkan manakala anak lelakinya Kavadh dinaikkan sebagai pemerintah baru Sasanid. Kavadh bukanlah warmonger seperti ayahandanya, lalu menghantar tawaran gencatan senjata dan keamanan antara dua empayar. Heraclius bersetuju dengan tawaran gencatan senjata yang lebih memihak kepada pihaknya termasuklah dengan pemulangan semula True Cross yang dirampas ketika awal perang dengan Sasanid yang melibatkan kemenangan Sasanid.

Apa yang menariknya, kemenangan Rom ini diramalkan oleh Al-Quran bahkan diraihkan oleh umat Islam sebab melibatkan kemenangan ahli kitab melawan puak penyembah api seperti Sasanid. Dikatakan juga bahawa orang kafir Quraisy berasa sedih dengan kekalahan Sasanid. Berikut ialah ayat yang meramalkan kemenangan Byzantine:

“Alif, Lam, Mim. Telah dikalahkan bangsa Rom. Di tanah yang paling rendah di permukaan bumi, dan mereka sesudah dikalahkan itu akan menang dalam berapa tahun. Bagi Allah lah urusan sebelum dan sesudah.” (Surah Ar-Rum: 1-4.)

Maha suci ALLAH, beberapa tahun selepas ayat itu, berlakunya Pertempuran Nineveh dan Parsi telah kalah ditangan Byzantine (Rom Timur). Sungguh, ketika ayat di atas keluar, Perang Byzantine-Sasanid memihak kepada Parsi bukannya pada Rom. Ini menunjukkan kebesaran ALLAH S.W.T yang harus kita umat Islam kenang.

-HE-


Doki-Doki Literature Club: Bagaimana Game Seram Psikologi Ini Menjadi Popular?

Game ini menjadi popular kerana beberapa perkara;

1. Tajuk ‘doki-doki’ dan kaver-nya memberikan persepsi yang indah dan bunga-bunga. Kita akan jangka ia kisah cinta seorang watak lelaki yang disukai oleh 4 orang perempuan.

2. Impresi dan jangkaan ini sudah ditanam siap-siap dalam minda separa-sedar pemain. Mereka akan jangka indah-indah saja.

Watak perempuan yang kena tolak pun, kita tak rasa apa sangat. Yelah, ini sekadar permainan saja.

3. Tambahan lagi, game jenis macam ini sudah banyak. Jadi, sangkaan (expectation) tentang dua perkara di atas akan lebih tinggi.

4. Masa kita mula bermain, 3 perkara di atas ditanam lebih dalam dengan lebih kuat lagi dalam diri pemain. Suasana indah. Gadis-gadis comel. Pergi sekolah. Tulis puisi untuk memikat.

5. Pemain akan mula terkejut sewaktu salah satu watak perempuan ini bunuh diri di tali gantung di biliknya.

Masa ini, pemain akan mula terganggu psikologinya. Latar belakang yang indah dan cerah, mula menjadi serabut dan ‘mess-up’.

Ditambah pula surat-surat ‘dark’ selepas kematian tersebut.

6. Bahagian seterusnya yang buatkan game ini menarik. Sewaktu mayat gadis itu ditemui di tali gantung, game itu akan mula berinteraksi dengan kita melalui notepad.

Ini yang buatkan kita semakin ‘mess-up’. Haha

Aku tak pasti, sebab aku jarang main game macam ini. Biasanya, game akan berinteraksi dengan avatar dan watak kita.

Tapi game ini berinteraksi secara terus dengan kita melalui notepad. Akan berlaku ‘glitch’ pada game itu. Kau cubalah buat apa-apa pun, kau takkan dapat buat apa yang kau nak.

Kau kena teruskan juga main game itu dengan perasaan ‘creepy’ dan ‘mess-up’.

Macam Jumanji-lah. Kau kena habiskan dengan pelbagai malapetaka yang bakal menimpa kau.

7. Watak antagonis dalam game itu akan berinteraksi secara terus dengan kau. Dengan kau, bukan dengan watak utama yang kau mainkan.

Dia berinteraksi dengan cara yang buatkan kau akan jadi semakin ‘mess-up’, ‘seram’, ‘creepy’.

Benda ini jadi sebab awal-awal game kau dah tanam siap-siap yang game ini game kehidupan percintaan biasa-biasa. Bila jangkaan itu berubah, kau jadi terganggu.

8. Aku tak main game ini. Aku tengok video orang main saja. Itu pun keesokannya, bayang-bayang betapa ‘kacau-nya’ game ini ganggu aku.

Aku disarankan untuk main atau tengok game ini. Jadi, aku memang tak jangka indah-indah-lah bila kawan aku sebut ‘mess-up’ dan ‘menyeramkan’. Itupun aku rasa terganggu. Hahah!


Populasi Dunia Akan Menurun Pada Tahun 2050

Sehingga pertengahan tahun 2020, jumlah populasi dunia sebanyak 7.8 billion. Jangan terperanjat kerana jumlah populasi ini adalah biasa tapi parah bagi pengkaji populasi. Berabad-abad lamanya, bermula manusia mengenal teknologi, populasi dunia meningkat tanpa henti sehingga sumber makanan dunia harus dipertingkatkan.

Baru-baru ini kumpulan penyelidikan menjangkakan bahawa sekitar tahun 2060 ke atas, akan ada pertambahan seramai 2 bilion orang warga dunia. Masuk tahun 2070, pengurangan populasi dunia berlaku dan negara Jepun dan Itali bakal mengalami pengurangan populasi sebanyak 50%.

Dalam kajian ini, penyelidik bernama Stein Emil Vollset iaitu ahli biostatistik dari Institute for Health Metrics and Evaluation (IHME) di Washington bersama kumpulan pengkaji dari University of Washington’s School of Medicine mengkaji peningkatan populasi dunia melalui pengumpulan data dari tahun 2017.

Keputusan mereka menunjukkan bermula tahun ini populasi dunia meningkat sehingga 2064, di mana pada tahun itu populasi dunia seramai 9.7 billion orang. Seabad kemudian populasi itu menurun sehingga 8.8 bilion.

Mereka mengkaji corak migrasi manusia seluruh dunia yang mempengaruhi pertumbuhan populasi di sesuatu kawasan, selain membuat bancian terhadap kelahiran dan kematian baru. Hasil dari kajian ini menunjukkan terdapat perubahan kritikal pada populasi rakyat dalam pelbagai negara.

Negara-negara berada di Afrika Sub-Saharan (negara terletak di Gurun Sahara), purata kelahiran sebanyak 4.7 dan bakal menurun pada tahun 2100. Niger yang mempunyai kadar kelahiran yang tinggi sebanyak 7 kelahiran per ibu juga bakal menurun sehingga 1.8 pada 2100. Di Jepun pula populasi rakyat menurun dengan mendadak dari 128 juta hingga 60 juta menjelang tahun 2100.

Ada kebaikan jika peratus populasi dunia menurun, salah satunya adalah kurangnya pembebasan karbon dari aktiviti manusia seperti memandu, kurangnya tekanan dalam kitaran pemakanan sesebuah negara.

Namun, bayangkan jika sesebuah negara itu hanya terdiri dari warga umur senja dengan jurang umur 80-90 tahun, bersama generasi muda yang bilangannya tidak beratus orang? Cabaran ekonomi berlaku iaitu kekurangan pekerja yang mampu merangsangkan peningkatan ekonomi, seterusnya kekurangan pendapatan negara, sokongan sosial dan perubatan kepada warga tua mengalami masalah.

Sejak berlakunya wabak COVID-19, populasi dunia terganggu. Kemudian ekonomi sesebuah negara terganggu akibat keadaan populasi pekerja yang tidak terjaga. Tambahan pula, kerisauan rakyat untuk membina keluarga mempengaruhi penurunan populasi dunia akan datang.

Menurut pengarah IHME bernama Christopher Murray, bagi negara yang mempunyai pendapatan negara tinggi tapi mempunyai kadar kelahiran yang rendah, satu-satunya cara untuk kekalkan populasi, pertumbuhan ekonomi, dan keselamatan geopolitik adalah perlaksanaan polisi imigrasi dan sokongan polisi sosial keluarga bagi membantu keluarga dalam kelahiran anak.

Ambil saja negara Jepun sebagai contoh, populasi rakyat negara merisaukan dengan kekurangan warga muda dan keramaian warga tua yang perlu dijaga hubungan sosial dan kesihatan mereka. Populasi pekerja pula kurang dan tidak ramai keluarga ingin mempunyai anak.

Jika Jepun tidak mahu mengalami masalah kekurangan populasi, nasihat pengarah IHME perlu diambil berat. Begitu juga dengan negara-negara lain yang mengalami permasalahan populasi yang sama.

Sekarang, China mendahului AS dalam pengeluaran barangan domestik kasar dalam beberapa tahun akan datang, jika populasi pekerja ditingkatkan. Jika sebaliknya, pertumbuhan ekonomi China berkurang kemudian AS mengambil alih, itupun jika AS kekalkan populasi pekerja serta meningkatkan sokongan terhadap servis kesihatan.

Populasi dunia yang semakin menaik tahun demi tahun sememangnya merisaukan jika peratusan sumber makanan tidak meningkat seiring dengan kenaikan populasi. Namun, pengurangan populasi dunia sebagai langkah berjaga-jaga, supaya negara perlu mengambil berat akan keadaan populasi pekerja dan kadar kelahiran rakyat.

Nak tengok jumlah semasa populasi dunia? Ini laman webnya: https://www.worldometers.info/world-population/

RUJUKAN:

Mcrae. M (16 July 2020), Earth’s Population Will Begin Shrinking Within 50 Years, Scientists Predict. Science Alert. https://www.sciencealert.com/earth-s-population-is-destined-to-peak-in-forty-years-before-dropping-and-we-need-to-act


Yang Joon-Il – Pelopor Gelombang K-Pop

Bagi generasi hari ini, mungkin ramai mengenali artis-artis K-Pop popular seperti BTS, 2PM, Big Bang dan EXO. Yalah, kumpulan ini menjadi pujaan ramai dan menjadi sebahagian daripada gelombang Hallyu di serata dunia. Tetapi sebelum mereka, ada satu artis Korea yang bertanggungjawab menyediakan batu asas kepada gelombang ini iaitu Yang Joon-il.

Yang Joon-il?! Bagi peminat generasi baru terutama di Malaysia, namanya kurang asing. Tetapi bagi peminat-peminat K-Pop di Korea, beliau dianggap pencetus gelombang muzik Hallyu. Namun pada tahun 90-an, ramai yang menolaknya kerana penampilannya yang mencolok mata termasuk gaya rambut dan pakaian yang melampau di mata masyarakat Korea ketika itu.

Cakaplah apa bentuk layanan yang pernah diterima Joon-il, beliau pernah mengalaminya. Dalam sesetengah persembahan, ada penonton yang tidak suka persembahannya membaling batu terhadapnya. Dan ada juga yang mengugut sekiranya Soon-il tetap meneruskan persembahan, maka mereka bersedia memukulnya beramai-ramai.

Mungkin hari ini, masyarakat Korea lebih terbuka dengan gaya dan persembahan yang dibawanya. Tetapi pada tahun 90-an, masyarakat Korea Selatan ketika itu baru saja keluar daripada cengkaman tirani junta t3ntera yang membelenggu negara itu hampir 50 tahun. Dan apa saja perubahan budaya yang berlaku ketika itu dilihat tidak mengikut norma masyarakat.

Perlu diingat, sentimen masyarakat Korea terhadap orang lain termasuk yang berdarah campuran atau lahir di luar negara amat keras dan ia masih dikesan sehingga ke hari ini berdasarkan satu artikel penulis terdahulu. Boleh rujuk artikel tersebut di sini:

Xenofobia dan Rasism – Penyakit Korea Selatan: https://www.thepatriots.asia/xenofobia-dan-rasism-penyakit-korea-selatan/

Dalam kes Joon-il, beliau dilahirkan oleh ibu bapanya yang berdarah Korea di Vietnam sebelum kemudiannya berhijrah ke Amerika Syarikat. Bagi orang sebegini, masyarakat melihat mereka sebagai orang asing dan tiada minat menerima mereka walaupun ada yang mempunyai latar belakang yang baik.

Layanan buruk akibat aspek ini dilihat dengan jelas apabila Joon-il menghadiri satu temubual di sebuah stesen radio. Apabila beliau memberi jawapan bukan dalam Bahasa Korea tapi dalam Bahasa Inggeris, ia mengundang reaksi keras pendengar. Akibatnya, Joon-il bukan saja digam oleh pihak berkuasa kerajaan malah dianggap perampas peluang orang lain oleh sesetengah individu yang berpandangan sempit.

Sebelum itu, Joon-il berpeluang menonjolkan bakatnya dalam beberapa persembahan secara langsung dalam rancangan-rancangan hiburan utama Korea Selatan. Bagi yang menonton persembahannya, mungkin ramai menganggap ia taklah berbeza berbanding persembahan artis-artis K-Pop lain seperti 2PM, Super Junior dan AOA. Tetapi pada ketika itu, ia dikecam ramai kerana bersifat asing.

Contoh persembahan Joon-il pada tahun 1991:

Semasa ditemubual akhbar South China Morning Post, Joon-il berkata, “Saya merasakan diri saya dan Korea tidak serasi langsung. Penonton merasa terlalu jauh dengan saya. Jadi semasa membuat persembahan, saya memilih untuk tidak melihat mereka.” Beliau turut menceritakan bagaimana seorang penonton berpura-pura bersalaman dengannya sebelum cuba menariknya ke bawah dan berkata, “Anda patut dipukul.”

Bagi yang meminati lagunya ketika itu, ramai mempersoal citarasa mereka. Selain mempersoalkan penampilannya yang melampau (penolakan yang bersifat munasabah), ada pula yang menyifatkannya sebagai orang asing yang tiada jati diri Korea hanya kerana Joon-il memilih bercakap dalam Bahasa Inggeris. Bagi para peminatnya, ia sesuatu yang sukar diterima melihat layanan buruk terhadap artis pujaan mereka itu.

Lama-kelamaan, namanya mula tenggelam dan dari situ, Joon-il bekerja sebagai guru Bahasa Inggeris selama 14 tahun. Pada tahun 2015, beliau dan keluarganya berhijrah ke AS tetapi menyifatkan pengalaman berada di negara Uncle Sam itu sebagai menekan jiwa sehingga hampir-hampir mendorongnya membvnvh diri. Di sana, Joon-il pernah bekerja sebagai pelayan restoran, pekerja gudang dan pembersih pejabat.

Jika beliau merasakan impiannya bergelar artis K-Pop akan berkubur begitu saja, Joon-il tersilap. Beberapa tahun selepas itu, Two Yoo Project – Sugar Man terbitan JTBC menampilkan dua hos terkenal Korea Selatan iaitu Yoo Jae-suk (Running Man dan Infinite Challenge) dan You Hee-yeol (You Hee-yeol’s Sketchbook) sedang mencari artis-artis lama yang pernah popular seketika sebelum sepi tidak dikenali ramai.

Rajah 1: Two Yoo Project – Sugar Man menjadi pentas kemunculan semula Joon-il.

Salah seorang artis jemputan mereka ialah Joon-il dan beliau tidak menghampakan para penonton Two Yoo Project – Sugar Man. Dalam episod yang menampilkan beliau, Joon-il menyanyikan beberapa lagu seperti Rebecca, GaNaDaRaMaBaSa, Dance With Me Miss dan Fantasy. Bila ditanya apa perancangannya selepas ini, beliau hanya mahu menikmati setiap detik kehidupan dan menjadi suami dan bapa yang baik.

Boleh tonton persembahan kemunculan semulanya di sini:

Kebangkitan semula artis-artis lama seperti Joon-il, g.o.d dan Turbo sebenarnya ada kaitan dengan konflik antara generasi yang berlaku di Korea Selatan hari ini. Bagi warga Korea berumur 50-an dan 60-an yang bekerja semasa era kemakmuran ekonomi pantas (semasa era junta) lebih menghargai nilai keselesaan dan ketahanan.

Tetapi bagi generasi muda Korea terutama yang berumur 20-an dan 30-an, mereka merujuk diri mereka sebagai generasi Sampo. Jolokan ini diberi kerana mereka terpaksa mengorbankan hubungan kekeluargaan, perkahwinan dan peluang mendapatkan anak demi memastikan mereka masih boleh bekerja dan mendapat rumah yang baik walaupun harganya cekik darah.

Bagi generasi ini, mereka merasakan generasi lama sebagai dua kali lima sama saja dan tidak pernah mengetahui derita yang ditempuh mereka. Tetapi menerusi ikon seperti Joon-il, mereka merasakan ada orang yang boleh dikaitkan dengan isu-isu yang dihadapi mereka dan boleh menjadi contoh teladan menarik kepada generasi hari ini.

Bagi koresponden K-Pop untuk majalah Billboard, Tamar Herman, apa yang berlaku ini ialah peminat merasa bernostalgia dengan melihat masa silam. Tambahnya, dengan membawa artis seperti Joon-il ke hadapan, ia memberikan peluang kepada mereka mengubah masa silam pada masa di mana mengubah situasi hari ini dianggap menjerihkan.

Terima kasih kepada kemunculan semulanya itu, impian Joon-il sebagai artis K-Pop yang disematkan semasa berusia 20-an akhirnya menjadi kenyataan. Walaupun beliau kini berusia 50-an, baginya impiannya kini menjadi kenyataan dan merasa terharu dengan sokongan peminat terutama generasi baru peminat hari ini.

RUJUKAN:

AFP. (2020). Social media generation rediscovers 50-year-old K-pop idol once considered ‘too weird’ – now he plays to thousands of adoring fans. South China Morning Post. https://www.scmp.com/lifestyle/entertainment/article/3075927/social-media-generation-rediscovers-50-year-old-k-pop-idol


Mengapa Korea Selatan Mendominasi Industri Pembedahan Plastik?

‘Plastic surgery’  memang sudah sebati dalam masyarakat Korea Selatan. Sedangkan di Gangnam sendiri saja sudah ada 500 klinik untuk rawatan ini. Banyak flyers yang ditampal di merata tempat buat mengiklankan ‘before’ dan ‘after’ selepas prosedur dijalankan dengan kata-kata pujukan seperti “ Inilah rahsia mengapa selebriti berani berwajah tanpa mekap” dan “Anda seorang saja yang masih belum lakukannya”. Lihat saja selebritinya yang berwajah cantik, hidung terletak dengan penampilan yang hampir sempurna. Para lelaki juga tidak terkecuali akan ‘trend’ ini dan mahukan wajah mereka menyerupai pelakon dan idola Kpop. Namun, mengapa Korea menjadi negara yang paling tinggi kadar pembedahan plastik sehingga berjaya mengalahkan Amerika Syarikat?

Setengah daripada jumlah populasi Korea tertumpu pada ibu negeranya,Seoul menjadikannya kota keenam yang paling padat dengan orang. Jadi adalah sikap normal untuk berdaya saing dan mahu menjadi yang terbaik. Mendapatkan pembedahan plastik di sini juga bukanlah satu perkara yang memalukan malah mendapat sanjungan yang tinggi daripada keluarga dan rakan-rakan. Ia merupakan simbol bahawa seseorang sedang menyiapkan diri untuk menghadapi dunia sebenar serta merupakan usaha untuk mengubah diri.

Orang Korea juga mempunyai sikap mendahulukan pendapat orang lain daripada pendapat diri sendiri. Ini merupakan salah satu ciri pemikiran bawaan Confucianism dan masih hidup dalam budaya Korea. Apa yang orang fikir pasal diri anda adalah jauh lebih penting daripada apa yang anda fikir tentang diri sendiri. Dalam budaya Korea juga sudah terbiasa akan dorongan untuk melakukan perubahan kepada fizikal masing-masing. Seawal tamat sekolah menengah, gadis-gadis Korea juga diberi hadiah berupa sesi pembedahan plastik daripada ibu bapa tanda tamat sekolah. Ini juga adalah sebab mengapa satu daripada tiga perempuan Korea pernah melakukan pembedahan plastik seumur hidup.

Pembedahan yang paling popular ialah pembedahan untuk mendapatkan ‘double eyelid’ . Ia membuatkan mata seseorang lebih besar. Surgeri ini juga menjadi pilihan kerana adalah paling murah dan tidak memakan masa yang lama untuk sembuh. Pembedahan lain yang mendapat sambutan termasuk pembetulan pada tulang hidung supaya hidung lebih mancung dan terletak serta pembetulan rahang supaya dagu nampak lebih runcing. Walaupun industri ini begitu pesat, ramai yang memilih untuk tidak melakukan perubahan yang terlalu drastik pada diri seperti membesarkan payudara dan punggung. Mereka lebih memilih untuk tidak terlalu menarik perhatian orang kerana dianggap berfikiran sempit. Ini juga merupakan satu lagi pemikiran Confucian.

Kehidupan di kota metropolitan Seoul ini membuatkan warganya bersifat kompetitif. Pembedahan plastik juga dipercayai dapat menjamin kehidupan dari segi kerjaya dan hubungan sosial. Dalam kerjaya, mereka mahu memberi ‘first impression’ yang baik buat majikan melaui resume yang dihantar dan meningkatkan peluang untuk mendapat kerja. Dalam antara komuniti juga mereka pasti akan memilih pasangan yang mempunyai paras rupa yang menepati ‘standard’ kecantikan tempatan. Mereka juga tidak malu untuk mengaku sudah melakukan pembedahan malah berasa bangga atas pencapaian mereka mengharungi kesakitan pembedahan bagi mendapatkan wajah yang baru.

Keperluan untuk mendapatkan pembedahan plastik bagi semua orang juga ditekankan lagi dengan bantuan media yang menular di situ. Rancangan realiti Korea popular “Let Me In” menceritakan tentang perjalanan pesertanya yang  tidak mampu diterima masyarakat akibat paras rupanya sendiri. Mereka juga diberi gelaran pada permulaan rancangan seperti “Gadis Berwajah Frankestein”, “Ibu Berdada Leper” dan sebagainya.

Rancangan ini juga menjemput ibu bapa peserta bagi menceritakan penderitaan yang dialami oleh anaknya dan memohon maaf secara terbuka kerana tidak mampu untuk membiaya kos pembedahan yang mahal dan memberi genetik paras rupa yang hodoh. Pada akhir rancangan ini, peserta keluar dengan penampilan terbaru dan membuatkan semua penonton kagum. Rancangan sebegini juga merupakan salah satu taktik pemasaran bagi mengiklankan klinik terkemuka yang menawarkan pembedahan plastik berkualiti tinggi.

Di sebalik paras rupa yang cantik selepas rawatan berjaya, banyak risiko yang perlu ditanggung oleh pesakit. Agensi Pengguna Korea melaporkan satu pertiga daripada pengguna khidmat pembedahan plastik tidak berpuas hati dengan rawatan yang diberikan. Lebih 70% juga mengadu mengalami kesan sampingan negatif daripada pembedahan tersebut. Berita tentang pengguna yang tidak sedarkan diri daripada bius selepas rawatan juga banyak kali berlaku.

Namun, segala berita buruk ini tidak merudumkan industri pembedahan plastik di Korea. Malah banyak klinik pernah mengalami kemalangan dan tidak mengamalkan prosedur mengikut protokol. Semua ini dianggap perkara biasa. Lambakan doktor yang tidak bertauliah di bidang ini juga sudah sedia maklum di kalangan masyarakat. Mereka sanggup menghadapinya sebagai risiko yang perlu diambil bagi mencapai kecantikan yang diinginkan

Keajaiban daripada pembedahan plastik memang tidak dapat dinafikan. Malah ia dapat mengubah nasib seseorang 360 darjah dan membuatkan seseorang seakan hidup kembali. Perkara ini adalah salah satu keperluan untuk kekal dalam persaingan hidup dalam negara yang berkembang pesat. Namun kita yang hidup sebagai orang Islam ditegah untuk melakukan perubahan fizikal pada diri sendiri lebih-lebih lagi untuk tujuan kecantikan. Untuk mencukur dan membentuk kening juga sudah jatuh haram, apatah lagi permbedahan fizikal yang kekal? Oleh itu, kita perlu sedar dan mengambil iktibar yang baik sahaja apabila melihat kepada cara hidup warga negara yang membangun supaya tidak mudah terpengaruh.

Sumber Rujukan:

Drake Bier (2015) Why South Korea Is The Plastic Surgery Capital Of The World. Business Insider. http://www.businessinsider.com/south-korea-is-the-plastic-surgery-capital-of-the-world-2015

Patricia Marx (2015) Why is South Korea the world’s plastic-surgery capital?. The New Yorker. www.newyorker.com/magazine/2015/03/23/about-face


Apa Yang Berlaku Sejurus Pembunuhan Sayyidina Ali bin Abi Thalib?

Semasa Khalifah Ali menjadi khalifah, beliau tidak mewasiatkan sesiapa untuk menjadi penggantinya. Di akhir hayatnya, Khalifah Ali pernah diminta oleh pengikutnya supaya Sayyidina Hasan, anak sulung kepada Khalifah Ali diangkat menjadi Khalifah seterusnya, beliau berkata;

“Saya tidak memerintahkan kalian dan saya juga tidak melarang kalian, saya tinggalkan kalian sebagaimana Rasulullah meninggalkan kalian.” (H.R. Ahmad)

Setelah jasad Khalifah Ali dimakamkan, maka umat Islam Kufah mengangkat Sayyidina Hasan sebagai khalifah kelima Khulafa’ Ar-Rasyidin. Qeis bin Sa’ad bin Ubadah, panglima perang kerajaan di Kufah merupakan orang pertama yang membaiahnya dan diikuti oleh semua penduduk Kufah dan sekitar serta kekhalifahannya sah mengikut syarak.

Setelah 2 bulan dibaiat menjadi khalifah, Qeis bin Sa’ad dan ‘Ubaidillah bin ‘Abbas mendesak Khalifah Hasan menyiapkan bala tentera untuk melancarkan serangan terhadap Syam. Terbawa oleh desakan tersebut, sebuah ketumbukan besar seramai 12,000 orang dipimpin oleh Qeis bin Sa’ad dan ‘Ubaidillah bin’Abbas. Hasan bersama-sama beberapa orang sahabat sebenarnya merancang perdamaian dan bukan peperangan.

Rancangan tersebut bocor di Al-Madain sehinggakan Khalifah Hasan cedera diserang pengikutnya sendiri dan dirawat sehingga sembuh di al-Madain. Khalifah Hasan kecewa dengan perpecahan yang berlaku di dalam umat Islam serta tentera Kufah sendiri. Sebilangan daripada mereka membelot kepada Muawiyah setelah disogok dengan wang dan meragui kredibiliti Khalifah Hasan. Khalifah Hasan terus berutus surat dengan Muawiyah dengan tujuan untuk berdamai. (Taha Husain, 1990)

Muawiyah menerima cadangan tersebut lalu mengutuskan Abdullah bin Amir dan Abd. Rahman bin Samurrah kepada Hasan di Kufah. Khalifah Hasan menyatakan hasrat untuk menyerahkan jawatan khalifah kepada Muawiyah. Muawiyah menulis sepucuk surat dengan mendahulukan nama Khalifah Hasan daripada namanya sendiri: “Surat ini untuk Hasan bin Ali k.w., dari Muawiyah bin Abi Sufyan.”

Dalam surat tersebut, Muawiyah menawarkan 3 perkara kepada Khalifah Hasan. Pertama, Muawiyah akan menyerahkan kekhalifahan semula kepada Khalifah Hasan. Kedua, Muawiyah akan memberikan satu juta dirham setiap tahun dari hasil Baitulmal kepada Khalifah Hasan. Dan ketiga, Muawiyah memberikan dua wilayah di Parsi kepada Khalifah Hasan dengan Khalifah Hasan sendiri menetapkan kekuasaannya di sana. Muawiyah juga berjanji memberi jaminan keamanan kepada Khalifah Hasan daripada segala bentuk bencana dan bahaya. (Taha Husain, 1990)

Khalifah Hasan tidak berasa cukup dengan syarat-syarat tersebut. Khalifah Hasan mengutus Abdullah bin Al-Harits bin Naufal yang berasal dari Bani Abdul Muthalib kepada Muawiyah dengan berpesan: “Datanglah kepada saudaramu dan katakan kepadanya, ‘Jika anda berjanji menjamin keselamatan semua orang, maka Hasan bersedia membai’at anda.” Muawiyah kemudiannya menyerahkan selembar kertas bersama sebuah cincin sambil berkata, “Tulislah sekehendakmu.”

Sebuah perjanjian termeterai antara Khalifah Hasan dan Muawiyah sebelum dilantik menjadi khalifah baharu dengan syarat wajib berpegang kepada Kitabullah, sunnah Rasul-Nya dan dasar politik Khulafa’ Ar-Rasyidin. Selain itu, soal kekhalifahan perlu melalui cara musyawarah.

Seterusnya, semua orang dijamin keselamatan jiwanya, harta benda dan keluarganya dengan tidak menjatuhkan hukuman kepada mana-mana tentera yang terlibat dalam pertempuran-pertempuran sebelum ini. Muawiyah tidak akan mengancam Khalifah Hasan dan para pengikutnya. (Taha Husain, 1990)

Khalifah Hasan berpendapat janji pada surat pertama Muawiyah masih tetap berlaku sedangkan Muawiyah berpendapat surat kedua ini menggugurkan syarat-syarat di surat pertama kecuali syarat yang diminta Khalifah Hasan iaitu kekhalifahan selepas Muawiyah yang akan ditentukan secara musyawarah dan pemerintahan Muawiyah yang wajib berasaskan syarak’.

Khalifah Hasan yang menyandang jawatan khalifah selama 6 bulan sahaja sendiri yang membaiah Muawiyah sebagai Amirul Mukminin yang baharu serta diikuti oleh beberapa sahabat yang lain seperti Usamah bin Zaid, Abdullah bin Umar, Maslamah bin Mukhallad, Abu Umamah, Anas bin Malik, Zaid bin Tsabit dan Rafi bin Hudayj. Perdamaian ini mengingatkan ramai para sahabat dan Muawiyah sendiri akan sabda Rasulullah s.a.w;

“Sesungguhnya cucuku ini adalah Sayyid, semoga Allah mendamaikan dengannya dua kumpulan umat Islam yang sedang berselisih.” [Sahih al-Bukhari – Hadis no: 3629]

Tahun perdamaian ini dikenali sebagai “Am al-Jamaah” kerana umat Islam kembali bersatu dibawah satu pemimpin. Penyerahan kuasa ini berlaku di Kufah pada hari Khamis bulan Rabiul Awwal 41H memberikan tamparan hebat buat puak Khawarij dan al-Sabaiyyun.

Setelah Hasan meletakkan jawatan, beliau dan ahli keluarganya berpindah keluar dari Kufah menuju dan menetap di Madinah Al-Munawwarah. Kota Kufah dimasukkan di bawah kekuasaan Khalifah Muawiyah dan al-Mughirah bin Syu’bah dilantik sebagai gabenor Kufah yang baharu seterusnya menyambung legasi Khulafa’ Ar-Rasyidin dengan terbentuknya Kerajaan Bani Umaiyyah.

Kesimpulan

Dapat kita saksikan pembunuhan Khalifah Uthman dan Khalifah Ali serta perang saudara sesama Islam yang berlaku merupakan antara detik hitam sejarah umat Islam akibat berleluasanya fitnah sehingga dikenali zaman tersebut sebagai Era Fitnah Pertama oleh sejarawan. Sewajarnya kita mengambil iktibar dan sentiasa rasional, memikirkan baik dan buruk yang akan berlaku dalam jangka masa pendek mahupun panjang dalam melaksanakan sesuatu tindakan.

Ambillah iktibar daripada sejarah supaya kita tidak mengulanginya semula. Setelah zaman Fitnah Pertama ini yang mana perpecahan umat Islam kali pertama berlaku ini berakhir, banyak lagi perpecahan umat Islam yang berlaku selepas daripada itu seperti mana di Era Fitnah Kedua yang menyaksikan gugurnya cucu Rasulullah S.A.W. iaitu Saiyyidina Husein bin Ali.

RUJUKAN:

Ḥusain Ṭāhā. (1990). Fitnah Terbesar Dalam Sejarah Islam. Dewan Bahasa dan Pustaka, Kementerian Pendidikan Malaysia.

Artikel dikirimkan oleh Azizul Farhan untuk The Patriots.


Kenapa Palestin Tidak Boleh Merdekakan Diri Sahaja?

Sekarang
bukan zaman 1950-an, yang mana negara-negara sedang giat membebaskan diri
daripada penjajahan kolonialisme. Dengan penularan kebebasan di serata dunia,
Palestin kekal sebagai sebuah wilayah beraspirasikan negara yang seolah-olah
tidak kesampaian. Lebih pedih lagi, Palestin juga tidak wujud sebagai negeri
dalam Israel. Status Palestin dalam dunia politik hanyalah sebuah negara dalam negara yang menghalang pelbagai manfaat.

Namun
secara zahir, politik Palestin jauh lebih stabil berbanding Libya yang
mempunyai dua bidangkuasa pentadbiran iaitu Kerajaan Tobruk dan Kerajaan
Keselamatan Negara. Bosnia pula merupakan negara ditadbir bidangkuasa presiden
yang dianggotai tiga penguasa. Jadi peperangan dan persengketaan tidak
seharusnya menghalang fungsi negara bagi Palestin. Namun jelas dan nyata,
politik Palestin terhad dan tersekat daripada melaksanakan amanah dan
tanggungjawab.

Meskipun
tidak berfungsi sebagai negara, pihak antarabangsa dilihat sudah bersedia untuk
menyambut Palestin. Pada 13 Oktober 2014, Parlimen British telah mengundi untuk
menganggap Palestin sebagai sebuah negara dijirankan Israel. Keputusan undian
ini walau bagaimanapun tidaklah binding
untuk menggerakkan kerajaan United Kingdom. Malah Sweden pun pernah dilihat
bersedia untuk mengiktiraf Palestin. Sungguhpun begitu, kedua-dua negara ini
sudah tidak lagi gah dalam perjuangan Palestin.

Konvensyen
Montevideo menetapkan empat kriteria utama untuk mengiktiraf sebuah negara: (1)
populasi mutlak; (2) kerajaan sah; (3) sempadan ditetapkan; dan (4) kebolehan
untuk berhubung dengan negara lain. Malaysia tidak mengiktiraf Israel dan
kurang berhubung dengan Korea Utara. Namun Malaysia masih diiktiraf sebagai
negara berdaulat. Bermakna empat kriteria ini hanyalah panduan semata-mata.
Palestin sudahpun mendapat pengiktirafan daripada 130 negara dalam PBB. Namun
kemasukannya sebagai ahli penuh masih lagi tersekat dalam peringat pemerhati
semata-mata sejak 1974 dan negara bukan ahli pada tahun 2012.

Untuk
menjadi ahli penuh, Palestin memerlukan
pengesahan majoriti daripada Majlis Keselamatan PBB. Sehingga hari ini
negara tersebut gagal untuk mengumpulkan sekurang-kurangnya 9 undian dalam
kalangan 15 negara tersebut. Usaha untuk menggerakkan undian pada November 2014
pun tidak mendatangkan kejayaan, dengan realiti cengkaman Israel berterusan
selama berdekad-dekad lamanya. Resolusi PBB bagi November 2016 pun tidak
membuahkan hasil oleh kerana diplomasi Israel yang sangat meyakinkan dunia
luar.

Sungguhpun
kriteria-kriteria Konvensyen Montevideo kekal sebagai panduan kosong, Israel
menggunakannya untuk merendahkan hak Palestin kearah kemasyhuran ahli penuh.
Gabungan Tebing Barat dan Gaza dibawah Rami Hamdallah telah melengkapkan
Palestin sebagai sebuah kerajaan sah yang menguasai populasi mutlak. Namun
Palestin dihujahkan mempunyai dua
angkatan keselamatan berbeza, tiada
sempadan sah, tiada ibu negara
diisytiharkan dan Perjanjian Oslo menghalang
dasar luar negara Palestin.

Apabila
negara-negara lain hanya berpaut kepada panduan, Palestin dilihat terjerut
dengan kewajiban pula. Pelbagai usaha daripada diplomasi ke lobi telah
dirancakkan supaya Palestin kekal sebagai negara dalam negara. Sementara
Palestin gemilang dalam perihal diplomasi dengan negara serata dunia, solusi
dua negara hanya dibolehkan melalui
persetujuan bersama Israel sahaja.

Sempadan Clinton – Dekat Tetapi
Jauh

Namun –
jika PBB boleh menegarakan Israel,
takkan susah sangat untuk membentukkan Palestin?

Persoalan
ini telah ditanya ramai. Pembentukan Israel hanya relevan pada 1947 kerana British memohon jalan untuk keluar
setelah teruk dibelasah dalam Perang Dunia Kedua. London tidak ingin lagi
menanggung beban Mandat Palestin di Timur Tengah. Dan sejak 1917 lagi, British
telah berkomited untuk membentuk negara
tanahair Yahudi yang menyebabkan Pengisytiharan Balfour. PBB menerima
permohonan British dan membahagikan bekas wilayah Uthmaniyah tersebut kepada
Yahudi dan Arab.

Arab
tidak menerima solusi ini dan mencetuskan peperangan. Dibawah undang-undang
antarabangsa, Arab telah menolak
tawaran negara walaupun di tanahair bangsa sendiri. Setelah sekian lama
berjuang, kedua-dua negara mendapat peluang keaman semasa pemerintahan Bill
Clinton. Dalam perancangan keamanan bernama Sempadan Clinton ini, Palestin akan
membentuk sebuah kerajaan di Gaza dan 95% daripada Tebing Barat termasuk
Jerusalem Timur. 5% bahagian Tebing Barat merupakan penempatan haram Yahudi
yang akan disahkan. Dan penerimaan tanah ini akan dibalas dengan pemberian
daripada Israel pula.

Israel
akan mendapat Tembok Barat yang merupakan sebahagian daripada Kuil Yahudi Kedua
dan juga barangkali tempat dimana Nabi Muhammad (SAW) menambat Buraq. Sementara
Palestin dan Israel berkongsi Haram ash-Sharif yang mempunyai Masjid al-Aqsa
dibawah piagam antarabangsa. Jerusalem Timur pula dibahagikan berdasarkan
garisan etnik pula.

Palestin
dibawah Yasser Arafat telah menolak
tawaran ini (Elgindy, 2018). Antara masalah berbangkit berkait dengan pelarian
Arab. Sempadan Clinton mewajibkan bahawa rakyat Palestin perlu membatalkan hak kembali ke tanah asal
iaitu Israel. Sementara itu, Israel pula wajib mengiktiraf kerosakan dibuat
keatas rakyat Palestin pada tahun 1948. Palestin pula wajib menerima semua pelarian yang ingin
menetap di wilayah mereka.

Walaupun
Israel bersetuju, terdapat suatu ironi disebaliknya. Persetujuan Israel
sebenarnya mempunyai bantahan terhadap perkongsian Haram ash-Sharif. Israel
juga menuntut jalan dari Jerusalem Timur dan Ariel ke Sungai Jordan. Perkara
ini tidak dipersetujui kerana membelahkan Tebing Barat.

Walaupun
Sempadan Clinton gagal, tidak boleh dinafikan bahawa harapan kearah kemerdekaan
tetap ada bagi rakyat Palestin. Tiada apa yang kekal selamanya.

RUJUKAN:

How Palestine Might Become a State. https://www.economist.com/the-economist-explains/2014/10/13/how-palestine-might-become-a-state

How the peace process killed the two-state solution. https://www.brookings.edu/research/how-the-peace-process-killed-the-two-state-solution/

Palestinian Reconcilliation Has a Long Way To Go. https://www.economist.com/middle-east-and-africa/2014/06/07/an-awkward-new-government